url: =Inn Lam Ciah Ciang I Lunggulh\nARTICLES Zokam Inn Lam Ciah Ciang I Lunggulh\nWritten by Tongsan Admin\tSaturday, 18 April 2015 18:37\nHun sawtpi inn lam ciah loin mun dangah i om khiat ciangin i lungzuangin i mitkha ah inn lam kimu dandan hi. Cik ciangin i ciah thei tam ciin kilungngai a, kikhuadak in i lungsim vak kawikawi hi. I lawm leh gualte tawh i thangsiahna munte, i bawhlung suihna munte, i vakkhopna munte cih bangin i lungsim hong luah in i lung hong nehno sak thei hi. I lawmte tawh i sangkah khopna, i gancinna, i vasa vaina, i zawllenna cih bangin mihing hong kingaisak ding thu tampi hong om naunau hi. A tuateng mah leitungah mihingin i pian ciangin a thupi leh a manpha hi a, a tuateng mah a nuam hi in, a tuateng mah i nuntakpih leh i lawhtak himai hi.\nAhi zongin, khatveivei inn lam zuanin ciahkhia thei dingin vai i neih ciangin i lungsim ah lawpna leh lametna, lungdamna leh nuamna hong dim hi. I lawm i gual tawh kimu kik dinga, i lawmte tawh kikhawl in i kimuhloh sunga thupiangte genkhawm in - nuam i sakte, nuamlo i sakte, lamdang i sakte, i tuahkhak thute kikum in zanmeng liangin hun nuam kizang ding ciin i lungngai khol hi. Ahi zongin, khatveivei ciangin i kimuh taktak ciang tua na banglo in i upmawh sangin i lunglutna, i deihna, i lawppih, i thupisak cihte na kidang kha man thei hi. Tua bang ciangin kikholh ding zah in kikhawl theilo in i hun nuam dinga i ngaihsut kholh teng a mawkna tawh bei ziau bangin i ngaihsun hi. I ki upmawhzah in nuamsa ding, gualnuam ding i kisakte zong a na tuaci khin lo hi. Nekzonna na kidanga, vaikuanna lampi na kika in, vaksuk vaktohna lamzikte na kidangte hi.\nKhua lam ah bel i lunggulh mahmah i nek i dawn luite ne kik ding cihte hi. Ankam tui hawp in voksa tui huan nek ding cih khawng kilunggulh hi. Bawngsa guh tui huan khawng ne in buhcim leh aksa cihte ne in a muinam kiduh hi. A tua bang ding i innkuan te in na vaihawm uh ahih manin inn lam ciah kik pahpah ding lawpna khangsak semsem hi. Gamsung pan ciingngek, tumngek, taaknal, guangek cih bangte lim ngaungau a, anzoteh leh maiteh meh cih khawng tui awm suk leng nak lim ngaungau hi. Gamdangah a kimu lo vive ahih manin hihte lim kisa in sathau helloh, sathau pa lo kiduh hamtang hi. Zomi te meh - a tui huan leh a hul huan mah lim ngaungau hi. Mang-an, Sen-an, Vai-an cihte sanga a limzaw tawntung Zo-an ahi hi!\nGamsung khawng pai dingin, mualtung khawng kah ding, luisung khawng vak in luidung khawngah aisa sawk, ngasa man cih bang hileh singkung lim didiai nuai ah tawldam hit-hiat a, dam man om ngaungau hi. Nisa nuai ah pai leng zong inn tun ciang inn sunga tuivot cim kiuhkeuh pen i dangtak khempeuh kamsak pah ahih manin i dawn kikkik nuam mai hi. Zogam huihkhi lah siangin a khuadakna mual leh guamte lah etlawm a, leitung a hoihna mun pan Zomite khuadak in gam kuam mualcin en thei ihih manin hong bawlpa hong itna lianlua ka sa hi. Hizah a itna cik ciangin kuamah in ngilh ngei kei ni maw, Zomi.\nInn lam i tun ciang i hawhnopna tamin i vaknopna tam a, i hihnop tamin i hun in hong cinlo pahpah hi. I hihnop khempeuh a kihih khin man ngeilo ding leitungah i teen laitengin i hun tomno khat pen manpha thei pen leh a cihtaak lungnopna i ngahna dinga i zat ciat theihna dingin i hun neihte pilvang takin zang ni. Nang zong inn lam na ciah ciangin na ngaihsut tampi om inteh, kei ngaihsutna zong tampi hong om thei zel hi. Lungleng kei inla, lungdam zaw in. Lungmuang inla, lungnuam in. Tawldam inla, nuamtakin na hun zang in. Mikangte in zong "Inn mah nuam penpen hi" (There is no place like Home) na ci ngeungau sam uh hi. Zomi te zah mah a leitung kiuli a tuancil mikangte in zong inn mah nuam na sa uh ahih leh ei Zomi te zong inn mah nuam i sak ding mah hi. Inn mah nuam pen hi. There is no place like home.\n[Zomi Khangnote sim ding deihsakna tawh kong at hi]\nBy: Dr. Hau Za Cin


timestamp: atn

url: =Thuthak tomkim cing April 25, 2014\nA. Kawlgam pan Thai ah mipua sim thei Phungyi 2 kiman\nKawlgampan in Thai gamsung ah kumpi theihloh in mi alutsak amakaih Thai Buddist Phungyi nih leh Kawlgam mi 30 kiman khawm uh ahihi. Phungyii te nihpen Khat kum 53 pha in Khat pen 48 pha khin uh ahihi. Mesai lamdung ah akiman hi in amipuak uh Kawlgam mite 30 lak ah Pasal 12 pha in Numei 18 pha ahihi.\nB. India mi khat' agilpi sungpan Khamh( Shwe) tawn 12 lakhia\nIndia khuapi New Delhi zato pi ah ni 9 April ni in mikhat gilna thuak zolo in kilak ahihi. X-ray abawl uh aleh agilpi sungah natna apiangsak thei ding mukhia uh a, Operation bawl pah uh ahihi. Tua leh agilpi sungpan in khat teh 33g agik khamh( Shwe) tawn 12 leh tak mukhia uh ahihi. Hih gilna pa pen Dr te in amin gen khia lo uh a, akum 63 pha khinzo ahihi cihi.\nC. Japan in Myanmar Yan 6000 Million huhna pia ding\nJapan kumpi in kawlgam huhna sum pia kik leuleu ahihi. Kawl gam sung leh ASEAN kizopna siahpiak vai tuamtuam leh Cidam nalam ,Pilna leh Siamsin nalam ah zat ding in US $40 Million tawh ki kim Yan 4000 Million leh adangtuamtuam azat ding Yan 2000 Million huhna pia ding in Japan gampua palai Mr Ichiro Maruyama in minkuih na neizo ahihi. Hih huhna pen bang hun ah kipia ding cih ahun lian mipi theihsak na om nailo ahihi. Pilna tawh kipawl in Japan, Australia leh adang gam tuamtuam pan huh na Kawlgam ah kipia zelzel ahih hang in Pilna tawh kipawl huhna Zogam sungah kitam zeek ngeilua lo ahihi.\nD. Singapore ah Siamsin nuam te ngetna kibawl thei leuleu\nSingapore ah kumli sung siamsin nuamte May kha bei dong ngetna lai kila thei ahihi cih Singapore siamsin Manputal te tungpan theihsak na neizo ahihi. Siangapore ah siamsin ding te in 1998 pan 2000 kikal asuak hi ding a, Laisin na pawl 8 pan pawl 10 kilak sung khangno kumcing nailo te hi ding ahihi. Ngetna bawl te June kha sung laihuanna kawlkumpi in bawl ding ahihi Laihuan na azo te athu cing thei nuam te in www.moe.gov.sg ah kihawh thei ban ah' a, Singapore gampua palai zum Yangon Bahan myonee ah kidawp thei ding ahihi.\nE. Kawl galkap in galvan pua ding mipi pumsawl\nKIA bek hilo Kawlgam galkap leh TNLA tawh kikap kik uh ahih man in galkap te in Porter vanpua ding thaman omlo in pumsawl ding in mipi mongmat miaumiau na thu hong ging kik leuleu ahihi.


url: =Pu Zo Zam (a) Pu Zam Cin Pao @ Chin National Party (CNP) in Mipite tungah ciampel - Zomi Community Network - Your Network\nPosted by Zomi Center on February 26, 2012 at 3:09am\nChin National Party (CNP) party in January 31 ni, thupuan numbat 1/2012 sungah, "Chin National Front (CNF) in Tedim khua sunga zum/len (liaison office) neih/hon ding pen muak ung" a cihna Khonumthung News Groups in, nimit February 19,2012 ni in website ah suaksak hi. Chin National Party pen Pu Zozam (a) Pu Zam Cin Pao in lutangpi (Chairperson) a sepna party hi a, galkap kumpi makaihna tawh kibawl 2010 kum Kawlgam kitelna ah palai mun (9) ah gualzawhna a ngah uh ahihi. Tua sung pan in Pu Zozam in Tedim khuapi uk sung pan constituency (2) na pan gualzawhna a ngah a hihi.\nPu Zozam in kitelna ah gualzawhna a ngah na dingin mipi tungah a kamciam piakte leh a thugen te pen a thu laigil penpente a hihi. Tuate sung pan pawlkhat in,\n" 1. Gamleivai tawh kisai ngimna;\n(a) Chin minamte i ngah dinga kilawm hamphatna (rigths) leh minam hoih zawkna ding kemcingin lam sang ding;\n…. A gen siam, a mut siam zaw peuh palai (taangmi) dingin tel kei un; mihing i cih pen ei tangthu ei ma tek in i gelh a hih manin a kidem ding palaite i tangthu zong en masa in tel un....\n….. CNP party pen ankuang khat, nek tawm ding thuk khat a zong party nam hilo hi.\n…..CNP party in party vai sangin minam vai masak zawden ding hi. Chin minam te i sawltak ding a hih party a phuh ka hih manun, mipi pen kote makai, kote madawk hi den ding hi. Tua a hih manin Chin mipite deihloh, thukimloh na khempeuh ka sem kei ding uh hi, ci'n hih mun pan in kamciam ka hong pia hi" Youtube; Uploaded by suantakvon7 on October,2010. https://www.youtube.com/watch?v=9TUmFQSplAQ\nDemocracy gamah kitelna om ciangin me (vote) ngahna dingin mipite kihuai nuam tek hi. A hoih thei pen in thu kigen tek a, sep zia bawlzia ding zong a hoih thei pen dingin kigel tek hi. Kamciam zong kipia thei hi. A hizongin kitelna ah i ngah khit teh, ei hong telcing mipi tunga i piaksa kamciam pen kilenkip lo thei hi. Tua pen ciampelna kici a, mipite khemna namkhat a hihi. Democracry gam taktak ah mipi tungah ciampel, a hih keileh mipi te deih nawnloh palai pen Innpi (Parliament-Htutdaw) ah i deih nawnlohna kigen thei a, zong kitawp sak thei hi.\nChin National Front (CNF) in Kawlgam kumpi tawh kilemna bawlna pan a nget uh sung pan a hi,"Tedim ah len/zum hon ding" pen a mun a mual a om mipi te'n deihloh luatna hang tawh letmat (signature) thuh in Kawlgam President U Theih Sein kiang ah lai khia khin uh hi. Tedim Khangno kipawlna ah Lutangpi a sem Pu Nung Sian Tuang genna ah Tedim gamsung ah "khua 83 pan mipi tul sawm sagih val bangin hih thu deihlo hi" ci hi. Mipi te'n Tedim a CNF om ding deihlo, thukim hetlo a mapanna mun pen CNP pan palai Pu Zozam a kitel cingna mun (constituency) pan a hihi. " Mipi deihloh, thukimloh ka sem kei ding uh hi" a ci Pu Zozam in mipi deihloh thu theina pi in, Tedim ah CNF te len/zum hon ding a muakna thu suah a hong bawl lailai pen a mah tektek me (vote) a pia mipi te a simmawhna a hihi.\nApril 19,2010 ni in New Delhi pan a kibawl Mizzama News in CNP lutangpi Pu Zozam tawh interview a neihna sungah, " Ei gilsung natna pen ei bek in i thei hi" ci'n gen hi. Man lua. Ei gilnat pen ei bek in i theih bangin, tu in zong Tedim gamsunga mipite gilnatna pen theihpih lo mah hi. "Aana (power) deih man a, kitelna a, lut sawm hikeng in, ka upna leh ka gelna khat peuh ka sep theih khak leh ka cihna hi" ci'n gen lai hi. A ma thu gen mah a hi, " CNP party pen ankuang khat ding a vaihawm hilo hi" a cih tawh kileh bulh bikbek hi.\n"A gensiam khempeuh, a mut siam khempeuh me (vote) pia kei un, mihing pen ei tangthu ei ma gelh tek hi ci'n" a tangko man a kitel cing palai in mipite khem zawh lai teng khem ding kilawm nawnlo hi. Ei hong tel cing mipite tungah i kamciam pen letkip huai hi. Mipi palai khat in a mah bek i gilsung natna bek et ding kilawm lo a, ei hong telcing mipite gilnatna zong theih pih ding kisam hi.\nTo access more on my writings and other articles, Please visit at: http://guitefamily.blogspot.com/


url: =Ka Thin Hong Sutha Kammal Pawlkhat « Nikonghong\nHome » Sizang » Ka Thin Hong Sutha Kammal Pawlkhat\nTan sawm on zawk college ka kakawm in private boarder school khat ah 2003 pan 2007 dong na kaseam hi. Saangpatangte sia mun tatuam khua tatuam pan ahiman a uk le a dei uh kibang thei vet ngawl uh hi. Atatuan in tan sawmte sia suuk mama tuan uh hi. Angaisutna le amuna uh zong akhom khat ma na omzo ahihang hi. Tan sawm sia niivei thumvei a phisa ma omzo uh tana koisung saang ah koibang hi thei a, koisung saang ah hibang hithei ci sia a khomkhat ma na he zo lalai uh hi.\n2005 kum in saangpatang 10 vaal khawng taw Thuklai saang innpi ah lai huan tu in lai huan maa ni sawm kisap in an nguai akicing sitset, kiginna tatuam tek taw ka kuanpui to uh hi. Tua kum sia Thuklai ah tan sawm lai huan tu saangpatang akhom khatma om hi. Saangpatangte atamzaw ii Thuklai ah laihuan tu a ukna ahang bulpi sia tan sawm lai huan ong nuam tek hang ahi hi. Fresher pawlkhat zong om in amate hile saangka sung lai et hun tam nga nuam zaw le lai phatak a etnop man hizaw hiat uh hi. Boarder sungah lai sinin lai enthei pai uh hi. Repeater-te ahile a lametna uh lianzaw ci tuh hi. Lamban tawn nuam zaw uh cina hi.\nLai huan kipatma nisawm sung koma a hithei zaza taw saya/sayama te thu sonpui niangtui neak pui cibang in ka om uh hi. Sya/syama te hi le thu dik in deisakna zong om hi. Ahihang kumpi thasum kikham ngawl ahikom laihuan sung sia amate zong lamet hi le anei sia om tek vave uh hi. Pawl khat na ningkum lam bang ni khat …Ks ka nga ci khawng ma son thei hi. Tusia nu/pa ma bangza nga aa, nitha kaih peuma a ci nuam zong na om thong hi. Lam etna nei tetek kimu khopna mun le hun ci tu hi. A senpi thei tu ma in kilamen tek aa, kivaihawm sak nuam vaihawm theiza kivaihawm sak vave hi. Sya/syama te atamzaw sia eima sang tualsuakte hipai uh hi. Kawlmi khat khawng bekma om thong hi. Heaksatek bangma Thuklai saang sia hun khatsung minthanna khat na nei mama zo thong hi. Saangpatangte zong tua minthanna lungngul in a kuantek sia atamzaw phial ci tu hi. Sya/syama te sang pan zong lametna neitek vave uh aa lampi tu zong a khuatkhol ma om hi. Ngip zong le khuaizong ci in bangma ka son nuam bua hi.\nKawllai huan maa zingsang nai 8:00 AM pawl in kei zong ka patang teng taw ka zin tunna pan saanginn sang ah ka zuanto uh hi. Patangte a mate ukna mun khat po ah a lai ma uh taw buaitek in om uh hi. Kei hi le Saang mai thingkung nuai tona a kivawtte ah to in pawlkhat taw thu tatuampo son in ka om hi. Ka mawk ah Tedim pan lung-chon-zyi tu aa hong pai palik bu (bawk ni) khat le Thuklai hausapa (Thura U Hang Za Kam) te nii ding kawmin thu son khawm uh hi. A thuson te sia ka omna pan kiza thei hi. Pu Kam ( သူရဦး ဟန္ဇကမ္၊ နိုင္ငံေတာ္မွခ်ီးျမွင့္သည့္ သူရဘြဲ႔) na Palik bupa tungah saanginn taw kisai thu tamma son hi. Sangpatangte zong lai huan kipan zo uh aa, amate ii class tekah lai huan in om tek uh hi. Pu Kam le Bupa thu tamma a son khop zawk te a cia kakawm in palik bu pa in, hibang in ” Hi saanginn pan Bogyoke, Syavuan, Engineer, pilna nei le Bo tam mama piang hi. Na saanginn uh noma ma na na ou bua uh le kuama in hong ou sak ngawl tu hi. (ဒီေက်ာင္းကေန ဗိုလ္ခ်ဳပ္လဲ ထြက္တယ္၊ ဆရာဝန္၊ အင္ဂ်င္နီယာ၊ ပညာတတ္ေတြ၊ ဗိုလ္ေတြ အမ်ားႀကီးေမြးထုတ္ခဲ့တယ္၊ မင္းတို႔ေက်ာင္းမင္းတို႔ မထိန္းသိမ္းရင္ ဘယ္သူကမွ လာၿပီး ထိန္းသိမ္းေပးမွာ မဟုတ္ဘူး”) cikawm sa-in palik te omna ah cia san hi. Thuklai saang Jubilee Magazine en leng Thuklai saang pan ulian a suak sia ih heaktek bangma hi.\nPalik bupa a cia kawm a thuson sia tuni dong ciang ka biltha le ka mittha pan a bo thei vetbua hi.\nHun khatlai (pate Thuklai saangka hunlai, ahuamin 1995 ma sia citu hi) Thuklai saangsia saang hoi saangpha in min na nei ngei aa, Sizang kual bek dom ngawl mun tatuam pan saang ka tu in hong kipaina saang, mun khat hi. Mun tatuampan hong kizuat ma bang in saang hoi takpi na hi aa, saangpatangte zong pilin u lian suak zong na tam mama hi.\nHun khat zawkte Thuklai saang sia lai ettena saang in hong minthangin hong kizuan mama kik laleu thong hi. Hong kizuat kik sia lungdam huai tubang ahihang saang hoina hang hi ngawl zaw in lamban tot nopman hizaw thong nahi hi. Eima sung sya/syama te mama zong na sum zonna dan in kituak aa kingamta a hikom lamban tot dan a thapia taw kibang hi. Ngambup lai ettena saang minthangte sungah hong kihel thong hi. Thuklai saang ci sia atuan in Sizangte saang ci leang kikhial ngawl hi. Hazatna enna, tatuam kawmkal pan Situ U Vum Ko Hau ii hong vaihawm thiamna hang hi. Lam khatpan Pathian ii hong piak thupa manpha khat hi.\nI inn sung vanh ih neisa eima na ittak, deitatakna taw ih keam buale inn mawk te na ih vanhte sia a kisap te a zak vakek tu bekin hong kawm tu a, phatak hong kepsak ngawl tu hi ci sia ih heaktek sa thu hi.\nI pu ih pa te hun lai Thuklai saang min phatna sia a siasak sia akua tatak hi tu ziam? Hong uk kumpi te ziam? Khua hausa te hi zaw ziam? Akua tatak ziam?\nPalik bupa sia Tedim pan laihuan hun sung duty in hong paipak bek hi aa a heak le a zaak sia tam mama in, a thu son kammal na ngaisut huai sa mama ing. Thu tamma huam sa khi hi.\nThuklai saang awng minthanna pha taw a minnei, minthang saang na hi oo maw!\nMang Khan Zuun\nTuma kum 10 lai thu hi aa, tu hun le tulaitak thu piang pawlkhat taw kisi sa ka himan kong at hi. 2005 zawk saang taw kisai bang thu om aa, bang thu piang ci sia he nawn bong. Tu lianlaitak Thuklai saang ii din mun ci zong he nawn bong ki pua tu, pua tu ci thu babek ma kaza thei top hi.\nNote: Facebook sung pan a kila kik hi.\nTags: Featured, Thuklai Saang\nBy thawngno in Sizang, Sizang (Khamtung) on March 13, 2015 .\n← Keystone XL Pipeline\tWhen British Invaded Chin Hill →


url: =Hahding kisam ~ Rev. Fr. Damian Dal :: ZOMI DAILY\nHahding kisam ~ Rev. Fr. Damian Dal\nposted on 23 December 2014 at 10:44 am Lomkholna: Article, DamianDal\nUpna in zuihna leh theih na tepanpih na tawh khangcing theibek hi. Zuihna cih ciangin upna tawh kituak a, upna hanga ih sepding, ihbawlding ahi, upna hongsawl na te sepna ahi hi.\nTua upna i hongsawl thute pawlkhat en leng:\n1. Ngen un nangah ding uh hi…( Mt 7:7-8)….Upna in thungen in hongsawl hi.\n2. Zongun namuding uhhi..(Mt 7:7-8)….Upna in Pasian thu le Pasian la te zongin, kanin hongsawl hi.\n3. Nangtungah hongmawh te sawmsagih mun sagih namai sak in (Lk 17:3-4; Mt 18: 21-23) ..Upna in, mawhmai sak ding nang le kei hongsawl hi.\n4. Na Topa Pasian nalungsim khempeuh, nahatna khempeuh , napilna khempeuh tawh na it in, midang tezong nangmah na ki it bangmah in na it in (Deut 6: 5, Deut 10; 12,Mk 12: 29-32)…sepna bawlna, nekna , dawnna, zonna vaina, ciahna kuanna, tutna khawlna, ngaihsut na, ih hihna khempeuh tawh Pasian it ding le, midang te ih it nang, Upna in ei te hongsawl hi.\nAnih na ah, “theihna” ih cih ciangin Misiangtho Anselm of Canterbury in: “Upna in theihna lamah hongmapi hi,” acih mahbang in, theihman in, Pasian a um ihhi kei a, upman in, Pasian athei te ih hi hi. Tua ahih manin, ih upthu ih theihsemsem nangin, sinin, zongin, kanin, upna thu ah ihlungvak den ding kisam hi. Napil nakhempeuh tawh na Topa na Pasian na it in (Mk 12: 30).\nUpna in zuih na leh theihna tawh aton khawmkei leh, mengkhia zo lo in, zungthak khazo nawn lo a, amah kia si lah nungta in, huihnung guahzu thuakin, vulningniangin, gampawl lah ah ding ngiungeu hi. Alunglengleng in, abukna’ng nilim te zong hi. Huih hatluasa ahihmanin, abelhding munmuanhuai zong hi.\nAmah le amah a, animdildial ding hi na pi in, selkhazo nawnlo, hiangle tehte neizo nawnlo ahih manin muallai ah, mite nawksuk nawktoh thuakin, kanuntakna, ka upna mannei nawn kei ci in, thum ta hi. Laisiangtho sungah upna in “Ankamtang tawh kibangin, hongpo khiat ciang in, huihlakvasa te belh dingin, kunglianpi hongsuak a, ahiang, ateh nimdildial hi (Mt 13: 31-32) agahhunin gahden hi ( Late 1: 1-5) ci hi.\nTua ahih manin, thungetna, lasakna, Pasian thu le la kanna, Pasian phawkden zawhnang hanciamna, Laisiangtho simna, thu ummi, thuzuimi tetawh kikhawlkhop na te ah hanciam in, khat le khat khutki len kawm in, ih upna te hahsiam ding kisam phamahmah ta hi.\nJudah Iscariot le Petru bang kilamdang i sahiam? Nungzui pi tuak hi in, Topa nasep te, mukhawm, apiak ante nekhawm, a nalamdang bawlte phatkhawmin, kumthum sung aki bangin nungta khawm hi. Petru in Topa thumvei nial hi. Judah in Topa dangka sawmthumtawh zuak hi. Bangkilamdang hiam hi mihing tegel?\nAkilamdan na in, Petru in Topa pen anungta Pasian tapa hi cih upnalian pi nei a, agamtat nakhempeuh ah, leitungkhuak ii telzawh loh, upna hangbek in atelsak Topa’ thu nalen tentan hi. Topa aw, nangkianglo kuakiangah paiding kahi uhhiam? Nangmah in nuntak tawntungna thu na nei hi (Jn 6:68) na ci hi. Atel lohhangin Topa in, nuntak na thu hi cih umtentan hi.\nJudah ahih leh, leitungvai bek in, Topa na um kha hi cileng ihkhial kei ding hi. Leitungah vangliatna alakziahziah ding, amah le amah agalte khutsungpan aki honkhia ziauzaiu dingin, Judah in Topa na umkhial hi. A umlo hi loin, a umkhial ahi hi. A up thu theilo ahih manin, sih pih kha hi. Rev Fr Damian Dal\nPrevious: ZOSIAM Gospel Medical Trip ading thunget cialna\nNext: Jesu Khebul ah ~ Dr. Ngul Khan Pau\nLawhcing, Citak te Thu\nAwkaih pen Minam maw?\nBritish PM David Cameron khawltading, Theresa May in laihding


url: =Kizopna Lei ~ Khat Thang :: ZOMI DAILY\nKizopna Lei ~ Khat Thang\nposted on 9 December 2014 at 1:53 pm Lomkholna: Article, Khatthang\nHun khat lai-in, lokho unau pasal nih om hi. A lo uh kizomin khat le khat a kitangsapteuh kihuh, kipanpih tuakuh hi. Lokhawhna a tu, a hei, a lengte uh kikawmin an lim zaw diak a huanuh leh kikholh tangtangin nuam hongsa khawmuh hi. Kum tampi nuam a sa unaute in ni khat kitel khialhna vai poipi khat hong nei citciat uh hi.\nKum tampi a kihuhna, a kipanpihnate uh a mai mang hong suak ta hi. Kihopih nawn lo bek tham loh, a kigal muh ding na ngawn hong ut lo tuak zen uh hi. Zingsang khat a U zawpa’ lo bukah carpenter (let-ta-mar) khat hong pai dihdihin, “ni nih sung khawng nasep ding a zong pak hing, kong sep sak theih ding khat peuh a om diam Sia aw?” va ci hi. Lokho pa zong hoih ta ngei ei ci-in;\n“Nasep ding om lian mah ei, hua gal khat a lo na mu hia? Ka lo veng pa, a tatakin bel ka nau hiven, ka kigi vuah hawkguam khat a om hi a, tua hawkguam sungah tui luan lohna ding ka khaktanna leisaii teng ka naupa in a leito set tawh na nawt khia in, ka kikal vuah lui a piang dingin hong bawl sese veh aw, kei hong el bawlna hi zen in, ka nopmawh suak lua peuhmah hi.\nHih ka lonawl a ka sing cianteng zangin la, dintan sang’ a sang zaw dingin dai umna hong bawl sak le cin, ka gal muh mahmah zong ka thadah ta” a cih leh carpenter pa in zong “hong telsiam ing ei, van kisamteng a om leh nasep kipan pah ning” ci-in dawng hi.\nU zawpa zong, dai-umna ding kisam vanteng lei sakin, “a hoih leh a kip theithei dingin na bawl sak oo leh, kei tu ni zum pai na ding nei ing-in nitak teh hong ciahkik pan ning” ci-in vaikhak hi.\nCarpenter pa zong nasep hong kipan pahin a sep ding teng hong sem zetzet hi. Nitak khuamui kuan ciangin lokhopa hong ciahkik hi. A dai-um sak mu lo in, a lonawl a hawkguam lui kan na ding Lei hoih tak kidawh sitset hong gal muh hi. A lu pei-in heh lua kisa nui kha liang hi. Tua Lei lam hong naih phei leh a nau pa in a khut hong vanin Lei tung tawn-in hong pai phei hi.\nA U pa zong a nau lam hong naih in unau nihte tua Lei thak tungah hong kituak ta uh hi. A nau in a U khut len kawmin “U aw na lungsim picing taktak kong sa hi. Ken hih zah a ka ut bang kong cih gawp banah lungduai zo lo a, ka gamtatna khempeuh siat lak het lo cin-a hih bangin I unau a kizopna ding deihna tawh Lei nong bawl” ci-in hong hopih hi.\nLokho unaute in carpenter pa omna lam hong galet uh leh let-ta-mar pa a vanteng pua in a ciah gal muh uh hi. Uzawpa in “Sia aw, Sia aw, tawmvei na khawl lai dih in, koi tawh ni khat bek hun zang khawm lai ni, nasep ding dang zong nei lai ing” ci-in a khoh leh, carpenter pa in “Hun ngah hileng om nuam mah ing ee, a hi zongin hibang a Kizopna Lei ka bawl sak ding kisam tampitak om lai in ah na pai suak pah ning” ci-in paisan hi.\nTua let-ta-mar siampa, I innkuan sungah I kisam hiam?, I pawlpi sungah I kisam hiam? I minam sungah ee I kisam hiam? I nupa kawmkalah zong Kizopna Lei kiptak hong bawl sak thei ding hi. Tua let-ta-mar pa Jesus himawk lo hiam? A mah in a siangtho Pa Pasian leh ei leitung mihingte kikalah zong Kizopna Lei hong bawl sak khin zo hi. Khat Thang\nPrevious: I Khang Tangthu hong kheel\nNext: Vondeih Kep Ding – 22 (Pau Khan Kap)\n9 December 2014 at 3:12 pm\nzanknop hel ei maw\nManchester tuahsiatna hangin Muslim pasal khatleh Jewish nupi khatin thu ngenkhawm\nMi’ muan nam 3\nKimpu leh Kimpi – 29 ~ Hau Za Cin\nLothang san khaici lakzia ~ AS Thangbawk


url: =Tulaai leitung Thuthang Tuamtuam Updates September 17,2014\n· Nigeria gam ah Pasian thuhilh kamsang aminthang peenpeen ahi Sia Joshua ibiak in Logos khuapi ah Nung Friday September 12 ni in Pasian bia akikhawm mipi upmawh 500 kiimding adianziahizah laaitak in thakhat in kicim a kumpi thunei te in mi 130 honkhia zopan in September 17 ni in misi 67 lakhiazopan uhhi. Pastor Joshua genna ah akicipma nai lang pawl in vanleengneu khat in 4 vei kiimkot ci in gen hi. Banghang a kicim cihthu thunei ten akan saanlaaitak hia ahang genkhia nailo uhhi.\n· US President Obama in IS migilo te nuaidan ding geelnathak September 17, 2014 ni in Tampa, Florida phualpi pan genkhiading in zantun sukta hi. Nungkaal in IS te vanlam bektawh nuaiding a leilam tawh doloding cin gen himah leh adoding adanggam akithawi aompak kei leh Leilam pan adoding gaalkaap zong kipaisak ding ci in General Martin Dempsey in September 16 ni in genkhia hi. tuniciangciang US ten vanlamtawh IS omna munte 162 vei beeltung khiatkhin ta uhhi.\n· China President Xi Jinping President za tawh akhatveina India gamkhualzin kipanta a, September 17, 2014 Gujarat state Prime Minister Narendra Modi in ah azitawh vahawh hi. Mr Xi India akhualzinna bulpi ahihleh gamnih sumzon sumzuak vaaileh gamgi dung buaina siangsakding ci in China kumpi thuneite in genkhia uhhi.\n· Sweden Kumpi King Carl XVI Gustaf Stockholm khuapi vanleeng tualpaiding mawtaw tung atuanlaaitak September 17, 2014 ni zingtung in amawtaw kibung a, amawtaw siacip in amah bangmah cilo deuhse hi. Adang mawtaw khat vaaikhaak kik in akhualzinna zomto suak hi.\n· Russia gammi mihau Billionaire Vladimir Yevtushenko kum 65 sumngahna manlo cih mawhmatnatawh Russia kumpi te in September 17, 2014 ni in a inn pan puapial khialoding in cingcip uhhi. Azenzen in mawhna akimuh leh kum 10 thongkia ding ci uhhi. Hih mihau pa in sumtang $4.4billion nei ci in kigen hi.\n· Syria gam kumpi langpang te phualsaatna Homs Province Talbiseh khuapi Syria gaalkaap te in September 17, 2014 ni in Beeltung nasiatak in khiat uha, mi atawmpeen 50 si in naupang 6 zong zan hi ci in Syria sungthu kan Syrian Observatory for Human Rights te in taangkokhia uhhi.\n· Liberia gam ah mitampi tak asisak Ebola natna lungno adoding in US gaalkaap 3,000 paisakding ci in President Obama in September 16 ni in taangkokhia hi. Zato inn lupna 100 anei 17 lamding uha, kaalkhat in cina donding mi 500 ta pilna sinsak ding ci in genbeh hi. US gaalkaap te thau tawh mi adothei bek isak leh pilna tawh natna zong adothei na hi gige mawk ei lamdang


url: =Kah Lei :: ZOMI DAILY\nposted on 30 December 2014 at 1:09 pm Lomkholna: Article, PeterSuumpi\nDawl (80) a sang inn khan sung ah a teng U nau nih te khual zin na pan hong ciah uh hi. A khan uh pai ding in set kah lei(dat lay khar) lam a zuat uh leh up mawh loh in lai ki suang khat a mu uh hi. “Mei pai lo”. A van teng uh nawn in dawl 80 a sang a khang uh a kah toh kei uh leh a mau aa ding tel ding dang a om kei hi. A mau gel zong kah lei zui in dawl khat khit dawl khat kah hong ki pan ta uh hi.\nDawl 20 na a hong tun uh ciang in a u zaw pa’n “Ih van te gik lua in pawl khat hi lai ah nusia ni in mei hong pai ciang set kah lei tawh nawn kik ni”ci in a sang gam pa hong han tawn hi. A van pawl khat pen tua lai ah hong nusia in tang zang tak in hong kah to lai uh hi. A nih un nuam tak, tang zang tak in dawl 40 hong tung to uh hi. A gim mah mah uh hi. A kah na ding uh a lang ciang bek a tung pan a hih man in a nih un a a heh uh suak in “nang hang hi.. van hi zah zah tawh kah to se dah lel leng hi zah aa gim lo ding hi ve hang…..”ci in ki phun san kawm kawm in hong kah to suak uh hi.\nDawl 60 hong tun uh ciang in a ki siat siat ,a ki ngawh ngawh na ding uh tha zong a nei mawn kei uh hi.A nau in “khat le khat ih ki siat siat hang a mawk na hi, tung ding hi ta hang kah to suak vet ni.”ci in hong han tawn hi.\nA nih un pau lo phun lo in hang kah to suak uh hi. A tawp na ah a dawl 80 na hong tung to ta uh hi. A lung uh dam lua in a bang kua mai uh ah a diang keei uh hi. Inn sung lut ding a cih uh leh a inn tawh uh dawl 20 na aa a nusiat uh a van sung ah a nusiat khak lam uh hong phawk kha uh hi.\nKum 20 ka phak lai in nu le pa, sia te ii lam et na nuai ah ka khang khia hi. Nu le pa, sia te in hong lam et bang in kei zong lam et na pawl khat tawh ka kal suan hi. A hi zong ngek lai lua ka hi na le ka pi cin loh na hang in lam et na lianpi te nuai ah ka khe te tal in ka ki hawi hi.\nKun 20 khit ciang in nulepa te hong lam et na pan pial khia in kei ma ngaih sut ka sun mang te ka tang tung sak nuam hi. A hi zong in kum 20 sung teng kei ngaih sut bang in nung ta in nuam ka sa mah mah hi. Ka kum kum 40 hong tun ciang in ka kum in a piak nawn loh lam ka ki phawk kha ta hi. Ka sep khak loh na hoih te le ka sep khak a hoih lo na te hang in ka ki sik mah mah hi. Tua bang teng tawh kum 20 sung bang kei le kei ki mawh sak na tawh ka kha siat na tawh kum hong bei bei ta hi.\nKum 60 ka tun ciang in ka nun tak ding kum tam a om nawn loh lam ka phawk hi. Ka ki mawh sak sak hang in a mawh a hih lam ka ki thei hi. A om lai ka mai lam hun te lung nuam tak in ka bei sak nuam ta hi.\nKum 80 ka tun ciang in ka khang no lai in na khat peuh peuh ka ma ka tut dong ka sep loh lam ka ki phawk hi. Tua ka sep khak loh na pen a ka khang no lai kum 20 ka phak hun lai in nusia in ka ma ka tut dong ka sep tentan loh pen ka ki sik kik pen pen ahi hi.\nPrevious: Zomi Tangthu tomcing (Zomi concise history) ~ Pau Do Lian\nNext: Kumthak ading thalak nading leh phawk dinga ka deih thu pawlkhat


url: =Myanmar Court in David Lah tungah Bail pianuamlo in nawlkhinsak (Updated news) :: ZOMI DAILY\nposted on 7 June 2020 at 8:51 pm Lomkholna: Myanmar, News, Thangkhanlian\nJune 7: Buaina kibehlapna ding ahih kei leh tangpi tangta kilem lohna ding a piangsak (controversial) Myanmar gam-a piang Canadian citizenship a nei pastor David Lah in Covid-19 lockdown thukhun palsat in kikhopna a makaihna hangin matna tuak a, June 3 in Yangon Court ah a vai tawh kisai genna (court hearing) masa pen hun in Yangon Court judge (sitni) in thukhenna a kibawl ma-in tawlkhat sung a suahtak theihna dingin bail piak kisam lo hi ci-in bail pia nuam lo hi. Court in a mawhpaih leh kum thum thongkia thei ding hi ci-in media reports in gen hi.\nDavid Lah in 2013 Natural Disaster Management Law thukham palsat in April kha-in Insein kihel in Yangon khuapi sung mun li ah church services a makaih manin Covid-19 natna a ngah banah a nungzuite Covid-19 natna kiban lawhsawn sak hi ci-in media reports in gen hi. Covid-19 natna a ngah man in ni 21 sung quarantine in kikem in a kikhumcipna panin a kikhahkhiat zawh May 20 in matna tuak hi.\nDavid Lah leh a kithuahpih mi dang thumte in March 13 ni panin Covid-19 dona dinga thukhun kikoih 2013 Natural Disaster Management Law palsat in mihon kikhopna a makaih manun hih thukhun nuai-ah a kimawhpaih leh kum thum sung thongkia thei ding uh hi. Court hearing kik zing ciang i.e. June 8 in a vai uh court ah kigen kik ding hi.\nDavid Lah in a thugenna video a kizeel (viral) khat sungah Jesuh Khrist a um taktak Khrist sunga omte in Covid-19 natna ngah lo ding uh hi ci-in biakinn a kikhawmte mai-ah gen napi-in amah leh a nungzui pawl khatte in Covid-19 natna ban ngah henhan uh hi.\nDavid Lah in biakna dangte thu upna leh thusan zia thuakzawhna a neih lohna (religious bigotry) a genna social media ah a kizelh ngeingai tawh kituakin Myanmar gam-a Khristian makaite in Covid-19 dona ah kipumkhatna ding thu tangkopih in ngen in kunh uh hi. Canadian pastor Lah pen ngaihsutna dang neite tuam bawlin ama ngaihsutna khauh (polarising views) a neihna a paipihna hangin buaina ding leh mipi kilem lohna ding a piangsak mi (controversial figure) hi. Neih kibangte a langpanna leh Islam biakna simmawhna leh gensiatna kampau (anti-LGBT and Islamophobic rhetoric) a zatna hangin gensiatna a tuak den mi ahi hi.\nFebruary kha-in Naypitaw ah Lah in kikhopna a makaihna ah Pentecostal Church member Vice President Henry Van Thio zong a kikhop manin Covid-19 pandemic hun in kumpi ulian khatin lockdown thukhun palsat in a gamtat dingin kilawm lo hi ci-a gensiatna hong khauhpai luat manin David Lah’ thubuai hong nasia diak hi. Ahi zongin kamphatna tawh Van Thio in Covid-19 natna ngah loin negative hi.\nDavid Lah in Insein leh Mayagone townships ah church services a makaihna hangin mi 71 in Covid-19 natna ngah uh hi ci-in David Lah tawh a natna ngahte in kizop khakna (link) nei uh hi. Myanmar Covid-19 count latest data ah mi 270 positive lak panin 78 active case, a si giat leh a dam kik 156 om hi ci-in Covid-19 Visualiser data in ciamteh hi.\nCARDINAL IN PROSPERITY GOSPEL PANIN KIDOP DING HI CI-IN WARNING GEN\nYangon khuapi-a Cardinal Charles Bo in nisuahna gam (East) ah Christianity biakna kizelhna dinga dalna gol pen a piangsak hauhsatna leh thupha ngahna ding bek ultungsak a kigen Lungdamna Thu (prosperity gospel) hi ci-in warning gen hi. “Nisuahna gam-ah Hinduism leh Buddhism biakna cihte biakna ngeina zia (religious tradition) in nuntak nuam; nopsakna (luxuries) sumh ngam in piakkhiatna tawh nuntakna mawkmawk (life of simplicity) zat ding kalh uh hi. Nisuahna gam-ah Christianity biakna pen Nitumna gamte’ market model bangin ngaihsun in prosperity gospel bangin mi tampite mu uh ahih manin nisuahna gamte biakna ah pilna leh nuntakna mawkmawk ngahna dingin bangmah hong pia lo hi,” ci-in Cardinal Bo in gen hi.\nMay 31 ni-in Pentecost Sunday sermon ah Cardinal Bo in hauhsatna leh thupha ngahna ding thu ultungsak a thugente (prosperity gospel preachers) in thusuak ngah in kamsang in maangmuhna genna leh kamtuam paunate (prophesies and speak in tongues) nak zat lua uh ahih manin Kha Siangtho a khengval in zangkhial (abuse) uh hi ci hi. “Prosperity gospel thu gente in Lai Siangtho pen hauhsatna (prosperity) ngahna ding hi ci-in kamciam khum dingin zang uh hi. Amaute in Pasian in na lunggulhnate uh leh na deihnate uh hong pia ding a, bank ah sum hong pia ding a, cidamna hong pia ding a, innkuan sungah khantohna hong pia ding hi ci-in ciam uh hi ci-in gen uh hi,” ci-in hih banga thu gente pen “mega pastors” hi uh a, “mega churches” bek-a thugen nuamte hi ci hi.\nCardinal Bo in, “Prosperity gospel thu gente in theology khaici gen uh hi. 100 dollars khaici ministry adingin na tuh (piakkhiat) uh leh Pasian in a gah 1,000 dollars hong pia ding hi ci uh hi. Christianity biakna pen dahna, lawpna, lungkiatna ahih kei leh lungdamna hong pia thei kimawlna (emotional rollercoaster) hilo hi. Nisuahna gam lamte in Christianity biakna nawlkhin in a kipelhna uh a hang tampite lak-a khat pen Christian missions kicite thawmging leh a billaphuai thawmgingte tawh kizopna nei hi,” ci-in kum 72 mi Cardinal Bo in gen beh hi. Source: Union of Catholic News Asia (UCA) News @ Thang Khan Lian #ZUNs reports\nPrevious: 2020 kum ih Zogam MP ding kua ihteel tam? ~ Khup Khan Thang\nNext: Ahoih bek bangzah ciang (Equilibrium)? ~ DK Khup\nUS kumpi in “travel warning system” puahphatna nei\nZRDP Pu in Zi nei ding\nTedim News (31 Jan 2016)\nNu Niang Go Niang (Kalaymyo) in hong nusia


url: =Banghang in innkuan sung ki lemlo ihhiam? ~ Deih Tung :: ZOMI DAILY\nposted on 21 January 2015 at 4:53 pm Lomkholna: Deihtung, Family, News\nKa neulai thu in ka mangngilh theih loh thu khat om hi. Inn kuan khat ah unau pasal 3 bang om uh hi. A u pen in zi hong nei a, a zi leh a nu ki lem lo a, inn tuan ding bek bek hong ngaih sun uh in inn hong tuan uh hi. Inn a tuan ding uh ciang in unau sanggam te in bi ki bot pih a, bukta no khat ki lam sak hi. A hizong in thu a ngaih sun thei zaw deuh te in tua nupa te inn tuan ding deihsak lo uh a hih man in a innlam uh huh lo in a ki lem kik na ding uh ci in Pawlpi sia te, beh leng phung makai te cih dan in va pai uh a, va lem tuah uh hi.\nA hizong in va lem tuah zo lo mawk uh a hih manin inn tuan veve uh hi. A U pen in inn a tuan khit teh a nihna pa in zi hong nei leuleu a, tua dan mah a hi hi. A zi in inntuan ding bek bek mah ngaih sun leuleu a, inn hong tuan sawm leuleu uh hi. A sanggam teng, pawlpi sia teng in vakho in na nu leh na pa vak ding om lo ding hi tua dan in inn tuan gun kei un ci in a va leptuah uh hang in lem zo lo uh a, inn tuan veve uh hi.\nA nau neu pen uh lah anu leh a pa in akhuanung neih uh a hih man in nau pang lai in thu thei nai lo a, a nu leh pa pen a teek khit uh hang in na nak pi in asep uh kul hi. Banghang hiam cih leh sem kei mawk leh uh annek ding om loding a hih manin a sem uh a hi hi. Banghang in U zaw in innluah ding kim lai inn tuan mawk ih hi hiam?\nA dang khat ka theih khat om leuleu hi. Hih te inn kuan zong pen unau nih a pha uh hi a, anu leh a pa un a tapa neu pen uh inn luah sak nuam in a tapa neu pen bek it bawl uh hi. A upen in zi a neih lai in zong sa go lo uh a, zi a neih khit tak teh inn a tuan na ding in atapa upen kiang ah gen uh a hih man in a tapa upen zong inn hong tuan hi. Tua zawh a sawt lo in a tapa neu pen pa zong zi hong nei in nu leh pa te lam et na hongsuak hi. Zi a neih ma in anu leh a pa tawh kam ki sel ngei lo a, kua mah tawh ki tawngngei lo hi.\nMidik mah mah khat hi a, nungak te ngaih mah mah khat zong a hihi. Zi hong neih khittak teh a zi leh anu ki lem lo in innsung buaina hong om hi. A om na inn uh pen lui lua ta a, a inn uh hong lam thak uh hi. An huan buuk a tuam in lam deuh se uh a, inn pi zong nei uh hi. Inn lam a zawh siang uh ciang a pa uh pen nak nuam mah mah hi. Ka khan sung in hih bang innhoih ah om zo ngei kei ning ci a, ka pa tauhtauh tu in a om zo ding ka hi ta ve maw ci in a inn uh pen en en in lung kim mahmah hi.\nA hi zong in nitak khat a inn uh a zawh siang ni uh a tapa in a pa kiang ah “Pa aw no ka nu tawh innpi sung ah lum nuam zaw maw? An huan buk sung ah lum nuam zaw maw? Nadeih pen tel in” ci in a pa kiang ah a inn uh lang khen pih mawk hi. A tapa in innsung khat ah om khop ding ut lo hi cih a pa in tel theih a hih man in “ Ka ta aw, bang hang in inn khat sung ah om na ding hong tel sak na hi hiam?\nHih inn sung ah om khawm na pi tuam om ding a ut na hih leh kei om zo kei ning, Ko tawh om ding ut lo na hih leh ko mun dang ah ka ki tuah uh kul mai lo dia, ka tute ngai ngel ding ka hi ve maw” ci in a pa kap sa in pai khia hi. Tua dan in a pai khiat khit teh beh makai te pawlpi sia te in a nu leh a pa pen tua dan in hawl khiat ki lawm lo hi sam kik in ci in a gen pih uh hang in sam kik nawn lo hi.Nu leh pa a vak ding kim lai nu leh pa tawh bang hang in ki lem lo in nu leh pa a teek nung in hawl khia mawk ih hi hiam?\nBanghang in innkuan sung ah ki lem loh na om mawk hiam? Ih piang ma in ih nu leh ih pa pen a ki it mah mah, aki ngai mah mah nu pa a hi uh hi. Ih piang khiat na ding in nau paai ta hi cih a ki theih tak teh ih nu te pen vang nei ki sa in mi mawk mawk hi nawn keng ei kei zong ta nei ding hi ta ci in kua ma dot loh pi in a nau neih lam mi lak ah a ki sial kawi kawi ih nu te a hihi. Ih suah khiat khit teh ih nu te in ih meel hong en uh a, a lung uh kim in a ci uh dam zo tang hial a, a gim na te uh phawk kha lo uh hi. Sun in ih pa te lokho in a gim mah mah uh hang in zan tha pai in hong tawi zo lai uh a, hong awi awi zo lai uh hi.\nBang hang hiam cih leh nang lehkei pen ih neu lai in ih nu te in hong nak it lua mah mah uh hi. Ih meel a hoih kei phial zong in hoih si e hong ci den ih nu leh ih pa bek mah a hihi. Ih hai mahmah zong in pil si e hong ci ci ih nu leh ih pa bek mah a hihi. Ih khel a, ih kap den zong in ki zen si e hong ci ci pen ih nu leh ih pa bek mah a hihi. Ih ek hong siatsak in ih ihmut kal na ngawn hong en cik den ih nu leh ih pa a hihi. Mi te in puan thak a neih ciang ih eng ding utlo uh a, sum leh paai nei lo pi pi mah ei ading in hong lei sak ten tan ih nu leh ih pa bek a hihi.\nSang ih kah na ah ih hai pen zong in pil hongsa veve ih nu leh ih pa a hi hi. Mi te lak ah puan hoih lo pen ih silh ding hong deih lo uh hi. Nitak khawng ih vak ciang inn ihtun dong hong ngak in a na ih mu lo ih nu leh ih pa a hihi. Khua sung ah bang a ci diam? A vak na ah bang a tuak diam ci in a om na mun pan in thu hong na nget sak den zong ih nu leh ih pa bek mah a hi ding hi. Ih pawl pi sia te, ih beh makai te hi masa lo ding a, ih nu ih pa mah a hi masa hi. Zi ih neih masiah siah pen inn kuang sung ah buai na om ngei lo hi ta se mah leh zi ih neih khit teh bang hang in inn kuansung ah buai na piang gun hiam?\nZi neih ma a, nu leh pa tawh a ki tawng ngei lo khat zi a neih tak teh nu leh pa tawh a ki tot tot leh bel ….a zi hang a hihi.Teek leh mo bang hang in ki lem lo ih hiam? Teek te in zong ih mo te nasep ding, an huan khat huan ding na san en cik in muang lo cih dan pan in zong hong ki pan ding hi. Teek te in zong mo te saisai luat ding hi lo a, a hi thei mah ding hi cih lam in ki lak siam hong kul ding hi. Mo te in zong pen teek te pen nu leh pa mah ci a, aw khum tawh hopih siam a, leitung thupha dawh siam ding a hihi.\nMo hoih te in a innkuan sung cidam na hi a, inn kuan sung ah ki tot na ki sel na veng hi. A lawmpa pah tawi siam in nu leh pa thupha dawh siam a hih man in a teek te in zong it a, suan len khak pung in ci dam uh hi. Nu leh pa te in ta 10 a nei uh zong in vak zo mahmah lel uh hi ta mah leh ta 10 in nu leh pa vak kik zo lo mawk hi hang. Hih thu pen khang thak Zomi sung ah ngaih sut taak leh ki puah phat huai thu ka sa hi. Teek leh mo ki lem lo cih om nawn kei hen a, teek te tung a thu pha dawh siam mo te a khan sau in suan leh khak pung uh hen. Teek te in zong mo hoih a neih man in atapa tung leh a mo nu tung ah lung dam uh hen a, Topa hoih na hang hi ci in Topa hoih na phat ta uh hen. * Khialh na a om leh hong mai sak un. Lunggulhna, tupna kician nei a, a hanciam mi ading in hih leitungah a piang zolo ding a om kei hi. Deih Tung\nPrevious: Solkha tang nuai ah Tedim khuapi (6) ~ Hau Za Cin\nNext: Tuhun khangnote leh Pasian thu ~ Dr. Ngul Khan Pau\nPhiladelphia khuagei ah Amtrak meileng tuahsia, mi 2 si


url: =KUM THAK – 1 Agelh - T. Sawm Lian - Laibu Saal\nHome > Thuluui/Articles > KUM THAK – 1 Agelh - T. Sawm Lian\nKUM THAK – 1 Agelh - T. Sawm Lian\nKUM THAK – 1\nKum lui sunga nuntakna panin ngaihsut kik ding leh kum thak a kalsuan dan ding hong lak thei tampi om a, tuate tawmkhat en dih ni :\n1)A hampha mi na hi hi :\nGitloh tuam hang hi het loin, kamsiatna leh accident tuamtuam hangin mi tampi in kumlui sungin sihna tuak uh a, nangma hoih man, kikepzawh man leh na thatang hatna hang hi loin, sihna na tungah hong tun lohna pen Pasian hehpihna hang hi a, mi hampha na hi hi. Tua ahih manin, na nuntakna lui-ah Pasian’ hong kepna hangin lungdam ko in.\n2) Ki-en kik in :\nNa sepsa nate, na ngaihsutna, leh na kiciamnate ngaihsun kik in. Na sepsate-ah na lung a kim hiam? Na tup na ngim bang-zah tangtung hiam? Society adingin mi noksak na hi hiam? Na nuntakna luiah na lungkimlohna banga na nasepna a om leh nusia-in, a thak, lampi thak ngaihsun in. Pasian deihloh bangte sem na hiam? I gamtatnasate ki-en pha kikin Topa’ lamah kihei kik ni (Kah La 3:40). English historian minthang Arnold Tonbyee in, “Nunglam thu kan masa loin mailam kikalsuan thei lo hi” na ci hi. A nun-takna lui a enkik nuam lo a, a hoih leh hoih lo zong a ngaihsun ngei lo mi pen mi zahtakhuai, mi thupi hi ngei lo hi.\n3) Na meetpih hiam? :\nKum 2010 pen a ciamtehhuai mahmah kumin na zang kha hiam? Pianthak kum, LAITHAI kap, ZU dawn, ZA tep, TUIBUK muam leh Pasian leh pumpi in a deih loh tep le muam tuamtuam kikhel kum, innkuan kithutuak kum, lai zawh (passed) kum, siamna thak neih kum, midangte adinga na hoih sep kum etc. in na zang kha hiam? Na meetpihna a om kei phial zongin, tukum 2011 ciangin a ciamtehhuai dingin bangci bangin kalsuan ding cih kingaihsun in.\nKum thakah kalsuanzia thak leh ngaihsutna thak tawh kalsuan kisam hi. A siate paiin, a hoihte zomsuakin, a thak nuntakna-ah nuntak ding kisam hi. Tua ahih manin kum thakah:\n1)Kigingkhol in :\nKum thakah na ngaihsutna, na utdan, na lunggulh, na lawmte hong thak veva lo ding hi. Kum lui a na thuak haksatna pawlkhatin hong muak veve ding hi. Na lawm na gualte’n a hoih lo lampi na zuih nadingin hong zawn veve ding hi. A hoihlo lampi-ah hong paipih theih nadingin na puan pan hong kai veve kha ding a, lam na pial theih nadingin hong huausimin hong auhsan lai veve ding hi. Tua haksatnate na tuak ding lam theikhol inla, tua hun cianga na zawh dingdan ngaihsunin kigingkhol in. Lungdamna na ngah ding lam thei inla, lungzinna leh kamsiatna thuak ding na hih lam manggilh kei in. Leitung pen asia apha omna hi a, tuate na thuak ciangin a uanglua a lungdam leh, puklawhna ding a haksatna leh ze-etna a zang lo dingin kigingkhol in.\n2) Ngimna/hanciamna nei in :\nNgimna kician nei loa a nungtate mi tungah leeng ngei lo a, tua mite in mite niam-etna leh pampaihna tuak hamtang uh hi. Lo kho mi na hih leh, ‘tua bangin sem leng lawhcing ning’ cih ngaihsun inla, sai (shop) nei na hih leh tukum sunga na van lak ding leh na zuak khiat ding tangpi khat ngaihsutsa-in nei in. Sang naupang na hih leh, tua divisionah ka pass ma teng, a siampen ka hih mateng, hua nu, hua pa sangin ka siam zawk ma teng, ciin ngaihsutna leh ahoih lamah gual-elna nei in. Siamna thak khat beek na neih nading hanciam inla, na manggilh ngeiloh ding na hoih sep kipat kumin zang in. Lungdambawl leh Kum thak pawi ka zatna-ah ngimna kician a nei nih in a ngimna uh hong pulak a, khat in “Tukum bul pan kipan ka innkuan uh a neupen pan a lianpen dongin sawma khat a maana piak ding hamciamna / ngimna ka nei uh hi” hong ci a, khatpa in, “Ko innkuan in zing thungetna neihzel ding ka hanciam uh hi” hong ci hi. A hanciam thei, ngimna a nei thei i hi a, Pasian hatna muangin i sep nak leh tangtung ding hi. Ngimna a thupi lo om lo a, lung nuntak a nuntak kaana a simmawhhuai nuntakna om lo hi.\n3) Na bukmun khan in :\nKum 2011 ZBC thulu “Na bukmun kha in” cih ahi hi. Lai Siangtho in bukmun khana, tenna puanbukte kizalsak a, cilbawl lo dingin leh, a khaute sausaka, a khetphimte khenkip dingin hong hilh hi (Isaiah 54:2)\nKum luiah i bukmun bang cia hi a, koi lamah khan ding i hi hiam, cih ngaihsut kisam hi. Bukmun khan nading kibang kim lo ding hi. Kikhop hahkat lo na hih leh kikhopna lamah khangsakin, piakkhiatna - sawma khat; citpiakna tuamtuamah a hat lo na hih leh piakkhiatna lamah khangsakin, Lai Siangtho sim, thunget a hat lo na hih leh tua lamah khansak ding hanciam in. Itna, veina, khualna, mision nasepna lamah zong bukmun khansak ding thupi hi. Eima bukmun khan nading tek tel siam ni.\n4) Mangngilh kei in :\nKum thak na zat ciangin nang leh leitung mite nuntakna a bei hun ding kum khatin a nai lam thei in. Kum lui sangin kum thakah sih na kingap zaw hiam? Ut leh utloh mana a kithuaka a kipelh thei hi lo, mihingte adinga a kisehsa sihna in hong nawk ding lam thei inla, ahihna banga Pasian tawh a sangsiam/thuaksiam thei dingin na lungsim kingaihsun in.\n~ Daihna Cabin\n(ZBYF Tangko : January 2011)\nItem Reviewed: KUM THAK – 1 Agelh - T. Sawm Lian Description: Rating: 5 Reviewed By: Cinpu Zomi


url: =Bang hang in ah lungdam koh na nei ding ih hi hiam? (4/18/2021) – Zomi Agape Church Inc\nBang hang in ah lungdam koh na nei ding ih hi hiam? (4/18/2021)\nZomi Agape Church Inc > Zomi Agape Church Blog > Hunzatna > Bang hang in ah lungdam koh na nei ding ih hi hiam? (4/18/2021)\nApril 29, 2021 by Mary San Hunzatna\nLate 50 (Pasian in Biakpiakna Sangin Gamtatna tawh Thu Khenzaw)\nVanglian, Topa Pasian hong paukhia a,nisuahna le nitumna kikal leitung mi khempeuh a khawm hi.2″Hoih kicinna Zion panin\nPasian hong taangkhia hi.3″ Eite’ Pasian hong pai a,amah dai ommawk lo hi.Ama mai-ah mei husia om a, a kimkotah huihpi om hi.\n4A mite tungah thu a khen theih nadingin tunglam vantung le leitung a sam hi. 5“Biakpiakna tawh, kei tungah thuciamna a bawlte,\nka mi citakte ka kiangah hong khawm un,” a ci hi. 6Vantung in ama thumanna gen hi; bang hang hiam cih leh\nPasian mahmah thukhen pa ahi hi.7“Ka mite aw, ngai un;thu ka hong gen ding hi.Israel-te aw, note’ langkhatah teci ka pang ding hi.\nKei pen Pasian ka hi a, nomau’ Pasian ka hi hi.8Na biakpiakna uhah note kong mawhsak kei hi. Na meihal biaknate uh ka mai-ah om ngitnget hi. 9Ahi zongin na inn pan uha bawngtal hitaleh na ganbuk pan uha keeltal hitaleh ka hong sang kei ding hi.\n10Bang hang hiam cih leh gamlak ganhingte khempeuh, mual tul tampite tunga a om ganhingte keima-a’ ahi hi.\n11Huih lak vasate khempeuh keimah in ka thei a, gamlak a gamta khempeuh keima-a’ ahi hi. 12“Ka gil kial taleh zong note kiang panin\nan kong ngen kei ding hi; bang hang hiam cih leh leitung le a sunga om khempeuh keima-a’ ahi hi. 13Bawngtalte’ sa ne ding a,\nkeelte’ sisan dawn ding ka hi hiam? 14Lungdam biakpiakna Pasian tungah pia unla, Sangpenpa tungah na thuciamnate uh bawl un.\n15Haksat hun ciangin keima tungah hong ko un.Note kong honkhia ding a,note in keima min nong thangsak ding uh hi,” a ci hi.\n16Ahih hangin migilote tungah Pasian in thu gen a,“Ka thukhamte lawhna ding ka thuciamna na muk uh tawh genna ding thu nei na hi uh hiam? 17Bang hang hiam cih leh hilh ding na ut kei uh a, ka thute na nunglam uhah na paai uh hi. 18Guta khat mu le-uhcin ama lawm na hi pah uh a,a paktat mite tawh na kikhawl uh hi. 19“Na kam uh, siatna na uksak uh a, na leii un khemna a khangsak hi.20Na sanggamte uh langpangin thu na gen uh a, amaute’ mawhna na zong uh hi.21Hihte khempeuh na gamta khin uh a, bangmah ka pau kei hi. Kei pen no tawh a kibangin nong ngaihsunkha uh hi. Ahih hangin tu-in note ka hong taii a, na mawhna uh na mai uhah ka koih hi. 22“Tua ahih ciangin\nPasian a mangngilh mite aw, hih thu ciamteh un. Tua hikeileh note kong balgawp ding hi. Note hong honkhia ding kuamah om lo hi.\n23Biakpiak nadingin lungdam piakna hong paipih mi in kei a hong pahtawi ahi hi.Ka thu a mang mite khempeuh ka honkhia ding hi,” a ci hi.\nLate 44 (Lungkham Hunin Nidanga Hotkhiatna Phawk)\nPasian aw, ka pu ka pate uh a khan lai-a na hihnasate, amaute in kote tungah hong gen uh a, kote in ka bil uh tawh ka za khin uh hi.\n2Nangmah in minam dangte na hawlkhia mang a, ahih hangin amau’ munah ka pu ka pate uh na tengsak hi. Midangte na sugawp a,\nahih hangin amaute na suaktasak hi. 3Bang hang hiam cih leh amaute in namsau tawh leitang ngah lo uh a, amau’ khut in\namaute’ tungah gualzawhna pia lo hi. Na khut taklam le na baan, na hehpihna maipha hizaw hi. Bang hang hiam cih leh amaute tungah nang na lungkim hi. 4Nang pen Jakob a dingin gualzawhna a sehkhol, keima Kumpipa le keima Pasian na hi hi. 5Nangma huhna tawh\nka galte uh ka sawnpai uh a, ko a hong do mite na min suangin ka tuancil uh hi. 6Bang hang hiam cih ka thalpi suanin ka nei kei a,\nka namsau in zong kei hong hon zo lo hi. 7Ahih hangin nangmah in ka galte’ kiang panun kote na hong hon a, ko a hong mudahte\nna zahhuai gawpsak khin hi. 8Pasian’ hangin kote ka angtang ngitnget uh a, nangma tungah ka lungdam tawntung ding uh hi.\n9Ahih hangin nangmah in kote hong nusia-in, nong minsiasak khin a, ka galkap hon uh tawh na hong kuankhawm kei hi. 10Galte kiang panin kote nong nungkiksak a, ka galte un ka neihsa teng uhbuluah khin uh hi. 11Tuu gawh ding bangin kote na hong bawl a, minam dangte lakah nong thehthang khin hi. 12Na mite a man tawmno khatin na hong zuak a, a man ding na sang nget kei hi. 13Ka vengte uh’ zahko,\nka kiim uha omte’ nuihsat leh thusim lohin kote na hong bawl khin hi. 14Minam dangte lakah a sia lama gentehna, mite lakah ciamnuih-a neihin kote na hong bawl khin hi. 15-16Keimah a hong ko mi le keimah a hong minsiasak mite’ kampauna ahi a, galte le langte in\nhong bawlna hang ahi zongin, sunthapai-in ka zahhuai den a, maizumna tawh ka kidim hi. 17Na thuciamna-ah khial lo napi,\nnang hong mangngilh lo napi, hih thute khempeuh ko tungah hong tung khin hi. 18-19Ngiate’ omna-ah kote hong balnen gawpin,\nkhuamialpi sungah nong paihdak ding zahin, ka lungsim uh kihei nai lo a, ka kalsuan uh lampial nai lo hi. 20Ka Pasian uh mangngilh khinin\npasian dang tungah ka khutte uh a khakkhin hi le ung, 21Pasian in hih thu mukhia lo ding ahi hiam? Bang hang hiam cih leh amah in\nlungsim thusim a thei hi. 22Nangma hangin sunthapai-in kote hong kithat a, gan gote’ tuu gawh ding bangin kote hong kikoih hi.\n23 Topa aw, bang hangin ihmu na hi hiam? Nangmah hong tho tawm in! 24Bang hangin na maitang seel na hi hiam? Bang hangin ka thuakna uh le hong kisukcipnate mangngilh na hi hiam? 25Bang hang hiam cih leilakah ka puk uh a, leivui lakah guallelin ka lum uh hi.\n26Tho to in, kote a hong huh dingin hong pai in! Na itna kip hangin kote hong honkhia in!\nPasian thu tawhna nung tak na kip tak in ah ,Pasian it na sung ah kip tak in ah sang in ah ,bel in ah na om tak ciang in,Tua in Pasian kih tak na it na tawh na ki pat tak ciang in ah a khang khang in TOPA ong ciam teh sa thu pha te lim tak in ah nang leh na bangkua sung ah thupha te ong luang ding bek tham lo in ,no tawh na om na khua pi in thupha ong ngah ding a ,gam in thupha ong ngah ding Topan minthang na ong piak sak ding hi.\nBang hang in ah lungdam koh na nei ding ih hi hiam?\nBiakpiak nadingin lungdam piakna\nhong paipih mi in\nkei a hong pahtawi ahi hi.\nKa thu a mang mite khempeuh\nka honkhia ding hi,” a ci hi.\nJerusalem khuapi aw,\ntho-in sun nitaang bang in!\nTopa’ minthanna in\nnangmah hong taanzo hi.\nkhuamial in tuamcip ding a,\nahi zongin nangma tungah\nTopa’ khuavak hong taang ding hi.\nAma minthanna in\nnang hong ompih ding hi.\n3Nangma khuavak sungah\nminam dangte hong pai ding uh a,\nnangma taankhiatna sungah\nkumpite hong pai ding uh hi.\nEffsa 2:8 Note’ upna hangin Pasian’ hong hehpihna tawh hotkhiatna a ngah na hi uh hi. Note’ thalawhna hangin a ngah hi loin Pasian’ hong piakkhong ahi hi.\nNang tung ah Zeisu ong tuang tak ciang in ah na nuntak na te ong ki lam dang ding a, Pasian hoih na, na mu sem sem ding hi\nNa nuntak na sung ah na nu leh pa biak na hang in nang leh nang piang thak na ki sak na te ,na ki theih loh na te om lua ding hi tua te ih nuntak na sung ah ki sit tel den ding hi hang\nNang leh nang tu lai tak a si hi leh cin zong na kha koi lai tak a pai ding cih na ki tel nai hiam?\nTopa it na te lungngaih tawntung ding hi teh\nMangmuhna 20:14-15 Tua ciangin Sihna le Misite’ Gam, meiphualpi sungah a kilawn hi. Hih meiphualpi pen sihna nihna ahi hi. 15A nungta mite a kigelhna laibu sungah a min a om lo peuhmah meiphualpi sungah kilawn hi.\n1.Tho in tang ding hi hang\nIh sung ah Zeisu hang in ,ih ngah ih neih khua vak pen ,ei bek kem lo ding hang a ,khua pi in a muh theih na ding in ah,mual sang dawn ah a tang a ki koih mei vak bang in ei te Topa ih tang na tawh vak sak ding hi hang.\nTua tang na sung ah kum pi te mi nam te ong pai ding ci hi\nTua ciang in ah Kum pi te mi nam te bek hong pai hi lo lai in ah ,hau na nop na leitung ah suang man pha leh kham te zong ong tuang ding a hih ciang na kong khak pen khak ngei lo ding in,hon sa a koi den ding hi teh, tua hang in ei te nuntak na ah Pasian ta hi ta ih hih ciang leitung ah Zeisu hang in ah ei te a lungdam te ,a gual zo te ,a hang san te ih sung ah om Zeisu a tho kik a vang lian, vang liat na khempeuh a nei Zeisu ih sung ah ong om tak ciang na khempeuh Zeisu hang a hih zo te ih hi ciang ah ih kong khak hong ding a, a mah hoih na ,a mah phat na ,mi lam dang te phat na teng ginat na khempeuh ei bang kua pawlpi ih nuntak na sung ah ong lut a ,Tua ding in kong hong tawntung ding hi hang\nTua in koi ci kong hong tawn tung hi hiam cih leh – lungdam na kong( Zeisu ong tat khiat na thu pen ,ei ten ah khah khia ngiat ding ,hong ngiat ding hi hang,kua mah hen cip lo in ah tawhkah cip lo in ah hong ngiat ding hi teh)\nMatthai 16 (Lim Ngetna)\nHih leitung ah na hong khempeuh van ah ki hong ding a ,hih leitung ah na hong loh teng khempeuh van ah zong ki hong lo ding hi.\nTuni in ah Tua lungdam na tawh tang ,van tung hong na ding tawh tang pen tuni in nang nei khin,ken nei khin\nZeisu gumpa,Topa ih sang theih pen leitung bup a ding in ah ih suh ong si hi a ,Pasian it na ong lak sih hi a bang hang in ei mimal tawm khat bek in tua Zeisu sang theih hi hiam cih leh eite pen tua Pasian khasiangtho mit te ong hong sak ding a nang tung tawm in ah a dang mi nam ten ah tua Zeisu ong theih na ding in khazih gam ki phut thei na ding in ah, tawhtang nang khut sung ah ong pia hi.\nTuni in ah tho in tang ding bek tham lo in ah nang khut sung kei khut sung ah ong ki ap taw tang pen hong den ding hi teh\nNa khut sung ah tawhtang om ei ciang in ah ei te in ah tukum pen lungdam koh theih na ding tawhtang te hong ziah ziah ding hi hang\_\nA nunta pawlpi in ah Mission sep ding hoih pen hi\nIsaiah 60 (Jerusalem’ Mailam Minthanna)\nAmah ih vang a ki lak na biakinn nang na hi , na sung pan in ah khua vak tang ciang in ah lungdam na thu tawh, tawhtang te hong in ah van tung ah mi khamangthang tampi te a ding hong pai theih na ding in ah kong hong sa nang na koih khit tak ciang in ah na nuntak na pen Topan ah nang khat bek na hih hang tha nem na ki sak hang ,a mah ih thau hong guan in na ong sem bek tham lo in ah nang pen a hih leh Pasian van pen nang tawh om a hih tak ciang in tua mun pen a man ong lam sang to ding hi lai hi.\nIh sia te zah tak siam ding hi hang, ki niamkhiat tawntung ding hi teh\nSunday Main Service, Syamah Cing lek


url: =Gambia President thak Burrow agam ah ciahkik ta khongkhong ~ TK Lian :: ZOMI DAILY\nposted on 27 January 2017 at 7:52 pm Lomkholna: News, Thangkhanlian, World\nJan. 27, 2017: Kum 22 sung Gambia gam uk Jammeh a gam panin nung Kiginni in tai khia hi. Dec. 1, 2016 kiteelna ah President thak dinga kiteelcing President Adama Barrow a galtaina Senegal gam panin Gambia ah ciak kik ta khongkhong hi. A ciah kik ma-in nung Thursday in Senegal gam-a Dakar khua-a Gambia Embassy ah President ding kiciamna na nei khin zo hi. Burrow pen January 15 in Senegal gam-a galtai ahi hi. Zan in a zite gel tawh a ciah kikin puan ngo leh lukhu kang khu a, vanleng panin a kum khiatin Senegal leh Nigeria galkapte tampi in cing uh a, Gambia gakap uliante leh senior members ten Banjul vanleng phual ah na muak uh hi. f\nGambia gam pen gam neucik khat hi a, kum tampi tak British ten a gamkeek lai un na la-in British colony ahi hi. Suahtakna a ngah khit a kipanin gam makai Yahya Jammeh in kum 22 sung na uk a, December 1 kiteelna ah Burrow a cing hangin thuneihna na pia khia nuam lo hi. Adama Burrow in tu-in thuneihna len ta ahih manin Gambia gam tangthu adingin mi a tamzaw deihna tawh kiteelcing (democratically elected) kumpi kilaih masak penna hi lai hi.\nAdama Barrow Banjul vanleng phual a tun ma-in amah gum pawl mi za tampi in na ngak uh a, khuangtumte leh lasak siamte zong a hun khop in na muak ngeingai uh a, Burrow muak mipite Nigeria leh Senegal galkap ten en giaugiau bek uh hi. “Burrow in gam puahpha kik ding hi. Amah mi hoih hi a, mi that hilo hi,” ci-in Burrow gum Adja Kombeh in ci hi.\nGambia gam mi ten Jammeh in sik-khuttum (iron-fist) tawh hun sawpi hong uk a, tu-in suahtakna kimai-et ta hi ci uh hi. “Burrow pen na khempeuh ah kilamdang hi. Kum 22 sung mi khat deihna bek tawh ki-ukna nuai-ah na ki-om a, inn ah ihmu dingin a kiciah theih hangin khuavak ma-in hong kimat ding bek lautawngna tawh tawh ki-om den hi,” ci-in pensioner Ibrahima Gaye in ci hi.\nGamvai buaina veng siang nai lo ahih manin a nuntakna lauthawnghuai lai ahih manin Burrow a inn ah omcip lai dinga, State House in kum 22 gam uk Jammeh thuneihna hong len in cih ngak lai ding hi. Buaina a piang kik khak vat leh cihna tawh West African galkapte Gambia ah 4,000 kiim kikoih lai hi. Jammeh nung Kigiinni in kumpi sum $11million leh luxury cars a hunkhop tawh (Rolls Royes car nih kihel in) a gam panin vanleng tawh Equatorial Guinea gamah taimang hi.\nTaimang lo hi leh gam 15 kipawl khawm Economic Community of West African States (ECOWAS) in galkap 7,000 sawl lut in aana tawh thuneihna laksak sawm uh hi. Burrow administration thakin Jammeh in a taimangpih luxury cars khempeuh a neih den theihna dingin thukimpih a, $11 a guk manin dan piak ding vai pen national assembly in vote two-third majority tawh thukimpihna a piak kul hi.\nPrevious: Mexico President in US azinding khawlsan ~ TK Lian\nNext: US in gampualam aom DHS Interview khempeuh dinkhawlsak ~ ZD


url: =Naupang nih holimna ~ Thawn Tuang :: ZOMI DAILY\nposted on 15 October 2015 at 7:26 am Lomkholna: Article, Thawntuang\nPasian a um hetlo, Pasian omlo a ci naupang khat leh Pasian aum mahmah, Pasian aom lam atel mahmah naupang khat a Sangkahna uh ki bang hi. Ni khat mun khat ah tu hit hiat uh aa, thu tuamtuam a gen zawh uhteh Pasian thu a umlo Naupang pen in: Pp leh Kk cih min vawh ni;\nPasian thu a umlo Pasian omlo aci Pp in a cih nang theinawn hetlo hi. Kk in Pasian thu na up keileh na sihteh Meikuang sungah na Kha hong ki hal dinga, na Kha si theilo in na kapkap ding hi cih gen beh lai hi. Tua ban ah kei ka sihteh ka Pasian tawh khut ki lenin Suangmanpha tawh ki bawl Inn hoih mahmah sungah lungdamin ka lamlam ding uhhi cihi.\nNaupangno khat aneu lai-in lampi man a tawnsak a nu leh pa te thupi kasa mahmah hi. Tuhun teh namdang lak ah ki polh gawpta ihih manin innkuan sung panin Tate Pasian thu tawh makaih zawh ngiat ding Thupi penpen hi cih ki mu thei hi. Lungdam. Thawn Tuang (Nashville TN USA, Oct 14,2015)\nPrevious: Zomi te mainawt pih ding lampi 21 te\nNext: Muh ciil Melbourne – 20 ~ Hau Za Cin


url: =Nazi na it lam kilangsak in (2) :: ZOMI DAILY\nposted on 19 April 2018 at 9:34 am Lomkholna: Article, JobCinpi\nKhat veivei, nupa kaal sungah itna om napi’n, tua itna bangci kilah khiat ding cih i theih loh manin, nupa kop khat hi napi a kimudah, a khelbawl tawh kibang thei hi. Mihing lungsim a huampi a kiet ciangin pasalte lungsim sangin numeite lungsim telcian ding haksa zaw hi ci uh hi.\nTua bang kawmkaal ah pasal pawlkhatte ina zite lungsim theih sawm lo sawnsawn uh ahi manin, a nupa kaal uah bang mah ahi lo tawh a kibang lel thu khat hangin a nupa kaal sung uh nuam thei mahmah loin om cipcip thei uh hi.\nTua hi a, bang thuteng in nupa kaal ki-itna selcip thei hiam cih thu tawm khat gen nuam hang. Thu nam nihta om ahi manin, a telsiamte ading hamphatna, a telsiam lote ading……..hi kha thei ding hi.\n*** Na kikhop denkeei hangin bang kilamdanna nei tuam na hiam, ci zaw ding mawk, ahikeh, Biakinn na paisimin kei adingin zong thu hong ngetsaj den in ci zaw ding.\n*** Lai nasim sim hang bang phattuamna nei na hia, thu hi lolo thei zawsop teh ci ding maw, ahikeh, ama deih theih laibu nam leisak ding in, a lungdam nadinga bawl zaw ding.\n*** Na puansilh khempeuh tawh kilawm mai ve teh aw, ci ding maw, ahikeh, puan zong ahilo theithei deih na cia, muleng khai na bang lenlan-a, ci zaw ding.\n*** Na theih loh kaalin vakna hawhna khat a neih leh phone tawh sam pah maw, ahikeh a vak theih nadingteng kan pah ding maw, ahikeh, ka hawh ka vakna khatpeuh pan inn ka ciah ciang na na om loh pen ka lungnuam kei, na vak ding leh zong hong theisak pelmawh in, ci zaw ding maw?\n*** Pawibawlna le mipi omna munte ah amah tawh kilenkawmsa a maitaitaka vakkhawm ding maw, ahikeh na pai masa lel ve, hong nungdelh pel ning, ahikei leh man nai lo maw, daldal, hong ngakzo kei ning ei, na pai khol ning ei, na man teh hong kinawh mahmah o, ci zaw ding.\n*** Amah tawh na omkhop hun sungteng mah hun nuampen nasakna thu gen ding maw, ahikeh, khualzin gamvak ding na lawp mahmahna thu gengen zaw ding.\n*** Ni khat bit sung tawntung inn na a sep hang, a hoih a phatna khat zong gen ngei lo a om zaw ding maw, ahikeh, inn na nasep mana ken nuamtaka sum le pai a zong thei hi zaw ing, ci zaw ding.\n*** Lungkhamna le haksatna khat a thuak ciang, a piang na khempeuh Pasian deihna hi le ei, cih san ding maw, ahikeh, Pasian tungah thungenin huhna ngen niei, cihpih zaw ding.\n*** Nasepna pan na ciah ciang, ka om loh kaal bang sem na hia, a koi tengah vak, kuateng hong hawh cihte a kipan a neng a tawnga dong pah ciatciat ding maw? Ahikeh Sun thapai inn ah nangkia bek om ci le hang, na cimphawngin bangteng nasem a leh ci a hemdot zaw ding.\n*** Amah tawh na kiten khak mah hampha na kisakna thu gen zel ding mawk ahikeh, na tate kiangah “Zi na neihding uh leh ngaihsun pha mahmah un maw, zi tuak loh pen na mahmah hi, ci a sim gen hiauhiau zaw ding.\nPrevious: Thailand gamsung tuibuahpawi ah Accident tuamtuam hangin mi 418 si\nNext: Datkhe avui tawh Coffee gawmkhawm in abawlkhia Vietnam Coffee Company khat kiman


url: =ASSEMBLIES OF GOD (AG) PAWLPI TANGTHU - Laibu Saal\nHome > Taangthu > ASSEMBLIES OF GOD (AG) PAWLPI TANGTHU\nASSEMBLIES OF GOD (AG) PAWLPI TANGTHU\nAssemblies of God (AG) pawlpi tangthu pen kum zalom 19 na kiim tan kikan thei hi. Tua hunlai in leitung mun tuam tuamah khanlawhna (revival) nasia takin om hi. Cina damsakna leh kamtuam paunate piang hi. Assemblies of God Pawlpi kipatna bek thamlo in Pentecostal movement piankhiatna tawh kisai thu-ah Charles Parham pen mi masa khat ahi hi. Ama’ thuhilhnate in Pentecostal upna naakpi takin khangsak hi. Amah pen Pentecostal upna tawh kisaia Pawlpi masa pen ‘Apostolic Faith Church’ phuan khiapa hi. Topeka, Kansas ah Bible School bawlin tua ah mi tampi Pasian’ thu sinsak hi.\nAtangthu kim :\nKum 1900 lungdambawl ni-in Parham in a sangnaupangte kiangah Lai Siangtho sim ding leh Khasiangtho tawh kituiphum cih Laisiangtho’ genna theitel dingin sawl hi. January ni 1, 1901 in Topeka-ah thu-nget khawmna om hi. Tua ah khasiangtho tawh kituiphum cih pen kamtuam pauna tawh kilang hi. Topeka munah khanlawhna naakpi takin tung hi. Tua khanlawhna in Missouri leh Texas bek tham loin California na-ngawn lawhsawn hi. Tua huhau in leitung mun tuamtuam a Pentecostal upna a neite kum thum sung (1906-1909) Revival Meeting nei dingin Azusa Street Mission, Los Angeles, California ah paikhawm uh hi.\nKum 1914 April 2-12 sung Hot Springs, Arkansas ah Pasian’ naseemte ki muhkhopna om hi. Tua mun ah Pasian’ naseem mi zathum (300) paikhawm thei uh hi. Pentecostal upna nei teng kipawlkhopna khat bawl ding khensatna om hi. Tua panin Assemblies of God pawlpi hong piangkhia hi. Chairman dingin Eudorus N. Bell leh Secretary dingin J. Rosewell Flower teel uh hi. Tua khit kum 1915 ciang in “Jesu bek” a ci Pawl hong om hi. Tua pan in Pawlpi ka-in, thum gawm Pasian (Trinity) a sang zolo “Oneness Pentecostal” te 1916 ciangin paikhia uh hi. Pawlpi mi kiam mahleh a nung ciangin hong khang kik hi. Kum 1918 ciangin Assemblies of God pen Pawlpi kip leh muanhuai mahmah khat hong suak thei ta hi.\nLeitung gam tuam tuama AG pianna thu gelh khit zawh ding hi lo ahihmanin continent tuam tuamah khen in tua pan a baih a ka muhpak teng a tom in hong gelh mai ning.\nI theihsa mah bangin leitung mun tuam tuam a Pentecostal upna neite paikhawmin North America Continent huam sung USA ah AG pawlpi phut uh hi. USA gam sungah Pawlpi hong khang sem sem hi. Kum 1918 khitciangin Assemblies of God phualpi (General Headquarter) dingin Springfield, Missouri (USA) kizang hi. Tua pan in Gospel Publishing House tungtawn in Pentecostal upna hong taangko uh hi. Missionary nasepna tawh kisai in kum 1914 in Home and Foreign Mission Presbytery kiphuan hi. Kum 1915 ciangin kivaipuak leh nasep zia ding Dan (Law) kician takin kibawl hi. Kum 1919 ciangin nasepna a tangzai zawk nangin Foreign Missions Department kiphuan kik hi. Kum 1919 khitciangin Pentecostal Evangel kici thukizakna pen Pentecostal upna tangkona pipen hong suak hi. Kum 1920 ciangin Assemblies of God pawlpi in Aubum, Nebraska ah Midwest Bible School phuan khia hi. Kum 1922 ciangin AG munpi Springfield ah Central Bible Institute kiphuan leu leu hi. Kum 1937 ciangin Assemblies of God pawlpi in Home Missions Department phuan hi. Kum 1940 kiim in Assemblies of God pawlpi mi 76,000 American galkap sungah om uh hi. Mi 1,093 kidona ah si uh hi. Tua panin AG pawlpi in galkap sungah Pasian’ nasep kipan in kum 1944 in Servicemen’s Department kiphuan hi. US galkap sungah AG Pastor 34 bang om thei uh hi. Kum 1940 in Youth Department zong kiphuan hi. Kum 1945 ciangin General Council ten Radio Department hong phuan khia uh hi. Radio pana hun zatna masa pen kum 1946 in kinei hi. Kidona man khitciangin Assemblies of God pawlpi pen miten thei in khang semsem hi. Khalam nasepna tawh kisai Evangelism Committee kum 1965 in kiphuan hi. Kum 1950 ciangin nailang sung hun “Revival Time” kizang hi. Tu in USA gamah AG pawlpi 12,700 om hi. Member 3,041,957 pha in minister35,483 bang pha uh hi.USA pan in AG missionary gam tuam tuamah ki khahkhia hi. Tua panin gam tuam tuam ah AG dingin kibehlap zel hi.\nCanada ah Azusa Street Revival khit a sawt lo kum 1910 in Pentecostal upna tung hi. Pentecostal upna a nei Pacific leh Atlantic tuipi neh lamah om tuak hi. Mundang Toronto, Ontario, Winnipeg, Manitoba lam khawngah zong om uh hi. Prairie lamah zong USA pana peemte tam ahihmanin Pentecostal thuzui tam hi. Canada gamah Pentecostal upna khaici a tuh masa Alice Bell Garrigus ahi hi. Amah pen Boston, Massachusetts khua-mi ahi hi. Kum 1911 in Canada ah ‘Bethesda Pentecostal Church’ phuan hi. Kum 1909 in Pentecostal Movement kipat sawm mahle-uh lawhcing zolo hi. Kum 1918 ciangin Pentecostal Assemblies of Canada phuan khia petmah uh hi. Pentecostal Assemblies of Canada pen Canada gam Pentecostal kipawlna thumte laka khat ahi hi. Hih nuaiah pawlpi 130 bang om hi. Kum 1920 in “The Pentecostal Testimony” thukizakna gambupah hawmkhia zo uh hi. Kum 1925 ciangin Pentecostal upna a nei tam ahihmanin kumpi pan theihpihna lai ngah uh hi. Tua khitciangin pawlpi khang peuhmah hi. Bethel Bible Institute khawng neizo uh hi. Tun Horizon College & Seminary, Winnipeg, Manitoba kici ta in Canada gam Pentecostal Institution masa pen ahi hi. Central Tabernacle, mi 1800 tatna Edmonton, Alberta ah kum 1972 in lam uh hi. Winnipeg's Calvary Temple mi 2,500 tut theihna zong kum 1974 in neizo uh hi.\nCuba zong gamneu khat ahih hangin AG pawlpi khangtoh mah mahna gam hi. Kum 1920 kiim in USA pana pai missionary te’ makaihna tawh pawlpi ding hi. Mi tampi in khris um in piangthak uh hi. Kum 1963 in gamsung kivai puakna hoihlo ahihmanin missionary te kiciah sak hi. Tua hunlai takin pawlpi 42, preaching point 248 leh thu-um 4,100 om hi. Gam ki-ukna a hoihloh sungin Pawlpi kiam hi. Ahizongin kum 1980 kiim panin khantoh lam manawh kik uh hi. Kum 1990 tak ciangin Pawlpi 90 leh mimal 12,000 pha ta uh hi. Revival tungin mi tultampi piangthak bek thamlo in natna pan damna ngah uh hi. Tua pan Pawlpi khangto sem sem hi. Tu in Cuba ah AG Pawlpi 8,300 bang pha ta hi.\nBrahmas ah Assemblies of God pawlpi kum 1928 in piang hi. Pasian nasem I. G Robert , Florida district pan pai in New Province a Brahmas te kiang lungdamna thu va puak hi. Pawlpi mi khen khat Church of God pana pawltai ahi uh hi. South Florida district(US) Superintendent A.G Voight awpna nuaiah kum 1928 – 1930 sung S.B Pinder in Pastor sem hi. Mi tawmcik ten Assembly masa pen pankhia uh hi. Kum 1930 cpanin Charles Kenneth Weech in pastor sem hi. Kum 1932 ciangin Vivian Weech Pastor dingin kiteelcing hi. Aman a sanggampa Charles K.Weech leh member dang pawlkhat tawh kum 1934 in Kemp Road, Shirley Street tawlamah sing tawh biak inn khat lam hi. Tua building pen amin dingin ‘Pentecostal Lighthouse Tabernacle’ ci-in aapna kinei ngiat hi. Kum 1935 ciangin AG pen Brahmas ah pawlpi kip hong suakta hi. Kum 1938 ciangin Earl Weech in pastor sem hi. Kum 1941 ciangin building phelin a thak lam uh hi. Amin dingin ‘Evangelistic Temple’ kici hi. Rev. Guy Shields in aapna nei hi. Kum 1948 – 1955 sung mi tuam tuamin pawlpi makaih in pawlpi khang mah mah hi. Kum 1956 tak ciangin Rev. John Wilkerson in pastor sem hi. Brahmas ah AG pen pawlpi khang mah mah khat hi.\nNorth America continent sung mun tuam tuamah AG om beh zel in a omnasa te ah khangto sem sem hi. A tunga i gen gamte banah North America continent huam sunga AG omna gamte; Barbados, Belize, Costa Rica, Dominican Republic, El Salvador, Equador, Guatemala, Haiti, Honduras, Jamaica, Mexico, Nicaragua, Trinidad & Tobago etc.\nBrazil gamah AG a phuankhia Daniel Berg leh Gunnar Vingren ahi uh hi. Amau pen Sweden pana peem ahi uh hi. Belem, Para, Brazil ah kum 1911 in “Missão de Fé Apostólica” phuan uh hi. Kum 1918 ciangin “Assembleia de Deus” ci-in amin kikhek hi. Assembly of God acihna ahi hi. Tua hun in Sao Paulo a Italian te lakah ah Pentecostal movement Italian-American missionary, Louis Francescon in pan khin hi. Aman kum 1910 in Christian Congregation of Brazil (CCB) phuan hi. A tungin Assembly of God Brazil pen Scandinavian Pentecostal pawl tawh kizawm uh hi. Kum 1932 General Convention panin “Brazilian Assembleia de Deus” amau in dingzo ta uh hi. Tuhun ciang General Convention of the Assemblies of God in Brazil (CGADB) pen Brazil AG te kipawlna lian pen hi. A munpi uh Rio de Janeiro ah om hi. Pawlpi 198,000 leh Member 27.3 million nei uh hi.\nColombia gamah kum 1932 in America pan Edward Wagner leh azi Ada tung uh hi. Sogamoso ah ki busa in Sogamoso Evangelical Mission phuankhia uh hi. Kum 1932 April ni 1 in Pentecostal worship masa pen nei uh a tua pen Colombo gam AG piankhiat ni in kiciamteh hi. Kum 1958 ciangin Sogamoso, Cali leh Bogota ah pawlpi om hi. Colombo Assemblies of God Council masa pen kum 1958 June 17 in kinei hi. Missionary 18, pastor, nasemdang leh mipi bangzah hiam khat kihel thei hi. Kum 1960 in in Radion Programe phuankhia uh hi. Kum 1970 ciangin Bible School din uh hi. Kum 1975 January 13-20 sung Bagota ah XVIII National Assembly om hi. Tua panin Colombo AG district thum North, Central leh west ah khen uh hi. Kum 1980 ciangin “Invasion 80” kici pawipi khat bawl uh hi. Tua huhau in pawlpi khang tuam mah mah hi. Kum 1990 ciangin “The Decade of Harvest” kici programe phuankhia kik uh hi. Tua zong lawhcing petmah hi. Tu in Colombia gamah AG pawlpi 1,200 leh member 4,00,000 bang om hi.\nArgentina ah zong AG a khanghat lua ahihloh hangin dam dam in khang veve hi. Pawlpi 1,154 leh pawlpi mi 934,000 om uh hi. Tu ma kum 25 laiin Pawlpi mi 700 a pha AG pawlpi khat zong om lo hi. Tunbel Buenos Aires khuapi ah Pawlpi mi 20,000 val a pha pawlpi thum bang om ta hi. Pawlpi in missionary mun 140 valah khah khia uh hi.\nSouth America continent huam sung Bolivia, Chile, Ecuador, Guyana, Paraguay, Suriname, Uruguay, Venezuela leh adangte ah zong AG pawlpi om hi.\nKum 1924 February kha in Manchester Pawlpi pastor Nelson Parr in mi 14 Aston, Birmingham ah thukikupna neih pih hi. Tua panin UK ah Assemblies of God pawlpi phuankhia uh hi. Assemblies of God in Great Britain (AOG) pen United Kingdom gam Pentecostal thuzuite’ kipawlkhawmna ahi hi. Hampstead, London ah Bible School nei uh hi. Tua pen a building kum 1940 -41 kiim in kisia hi. Building dang tawlkhat sung kizang hi. Kum 1950 ciang tua school pen Kenley, Surrey ah kituah hi. Kum 1951 ciangin Bristol Bible College tawh kigawm khawm hi. Kum 1973 in Mattersey ah kituah hi. AOG office zong Lewis, London pan Luton ah kum 1953 in kituah hi. Tua pan Nottingham ah kum 1971 in kituah kik leu leu hi. Kum 2012 in Mattersey Hall pen AOG ten National Ministry Centre dingin zang uh hi. UK ah AG khangto sem sem hi. Kum 1927 in Pawlpi 140 bek pha pan hi. Kum 1929 ciang 200, kum 1933 ciang 250, kum 1939 ciang 350, kum 1946 ciang 403, kum 1957 ciang 506 pha hi. Tu in 600 val pha ta uh hi.\nGreece ah kum 1964 in Full Gospel Church phuan nuam in mi pawlkhat kimukhawm uh hi. Tua khitciangin Assembly of God Pawlpi hong piang hi pah mai hi. Earl leh Angie Moore te founding member ahi uh hi. Kum 1965 January khaciang kikhopna masa pen nei thei uh hi. Tua kum August kha in biak inn mun acres 2.3 Kuhn Road ah lei uh hi. Kum 1968 May kha ciang Biak Inn lam kipan uh hi. Tua kum mah December khaciangin biak inn thakah kikhopna masa zang thei uh hi. Kikhop masak pen ah kikhawm mi 150 pha uh hi. Kum 1972 May khaciangin Rev. Carley Touchstone in pastor sem hi. Member pung zel uh ahihmanin kum 1976 ciang biak inn bawlpha uh hi. Kum 1977 may khaciang biak Inn thak luah thei uh hi. Kum 1981 April kha pan Sunday school zong om theita hi. Kum 1995 April khaciangin Patrick Medeiros Senior pastor ah kilamto hi. Aman youth pastor kum kua sem khin hi.\nSwitzerland ah kum zalom 20 kiim mah in US lam panin pentecostal upna tung hi. Swiss Pentecostal kimuhkhopna masa pen kum 1910 in om hi. Kum 1925 ciangin Swiss Pentecostal mission society hong piang hi. Tuakhit kum 1935 ciangin amin kilaih kik hi. Switzerland gama pentecostal thuzuite kipawlkhawmna pen ‘Swiss Pentecostal Mission(SPM)’ kici hi. Assemblies of God zong kipawlna ah member khat ahi hi. SPM member kum 2006 in 9,300 pha hi. Kum 2010 in pawlpi 80 pha hi. Pawlpi lian pen Christliches Zentrum Buchegg hi-in Zurich khuapi ah om hi.\nItaly gam AG te kipawlkhawmna pen ‘Evangelical Christian Churches Assemblies of God’ kici hi. Kumn1948 in kiphuan khia pan phing hi. Kum 1988 in kipuahpha kik lai hi. Kum 1983 in “Rally of Pentecostal Ministers” om in tua pen kum 1997 ciangin a ban kizom to hi. Italy ah AG pen pentecostal pawlpi lian pen ahi hi. Kum 2012 in pawlpi 1,153 leh member 150,000 pha uh hi. Italy gam tawlam Campania, Apulia, Basilica, Calabria leh Sicily ah AG pawlpi tam diak hi.\nNetherlands ah ‘United Pentecostal and Evangelical Churches’ pen Khristian Pentecostal thuum te kipawlna lian pen hi. Kum 2002 Februay 16 in kiphuan khia hi. ‘Brotherhood of Pentecostal Churches’ leh ‘Full Gospel Churches of the Netherlands’ kigawmkhawm pana hong piang ahi hi. Hih pen Assemblies of God, Dutch te ii’branch zong hipah hi. Kum 2008 in pawlpi 160 om in member 22,000 pha hi.\nGemany ah Pentecostal upna kum 1906-1908 kiim in lut hi. Kum 1954 in kipawlkhawmna gina takin om pan hi. Kum 1982 ciangin kipawlna min ‘Federation of Pentecostal Churches ‘kici hi. Member 46,226 pha in kum 2011 in Germany gam pentecostal pawlpi lian pen ahi uh hi.\nPoland gamah AG pen protestant pawlpi lakah a lian pen nihna ahi hi. A lian pen Evangelical –Augsburg Church ahi hi. Poland ah Pentecostal pawlpi lakah AG a lian pen hi. Pawlpi 211 leh mimal 23,00 bang pha uh hi.\nIreland gamah kum 2005 October 22 in Pentecostal thuzuite kipawl khawmna ‘Assemblies of God ireland’ kiphuan hi.\nA tunga gamte banah Europe continent sunga AG pawlpi omnate; Albania, Armenia, Belarus, Bulgaria, Croatia, Denmark, Estonia, Finland, France, Georgia, Hungary, Kosovo, Luxembourg, Malta, Moldova, Norway, Portugal, Romania, Russia, Serbia, Slovakia, Slovenia, Spain, Ukraine etc.\nAustralia gam Queensland ah Kum 1929 in AG pawlpi kiphuan hi. Kum 1937 ciang Pentecostal Church of Australia leh Assemblies of God Queensland kigawm khawm in Australian Assemblies of God (Assembly of God Australia) ci-in kipawlna uh hi. Kum 1948 in Commonwealth Bible College phuankhia uh hi. Kum 1977 in Pastor Andrew Evan in Assembly of God Australia kipawlna ah General Superintendent hong ngah hi. Ama sep sung(1977-1997) in khantohna tampi om hi. Pawlpi leh mimal tampi kibehlap hi. Kum 2009 April in National Conference ah Pastor Wayne Alcorn, National President dingin teel uh hi. Tu in ACC nuaiah AG pawlpi 1,100 phial leh Pawlpi mi 250,000 bang om uh hi.\nNew Zealand ah Pentecostal movement a pan khia masa evangelist Smith Wingglesworth ahi hi. Kum 1922 kiim in Pentecostal church of New Zealand phuan hi. Tua khit kum 1927 ciang Assembly of God in Zealand piang hi. Kum 2007 in pawlpi 230 leh mimal 30,000 val bang pha khin uh hi. North Island lamah tam pen uh hi. South Asia leh Oceania lamah missionary tampi sawlzo uh hi. Kum 1950 apiang Takapuna Assembly of God pen pawlpi lian pen ahi hi. Kum 1960 sungtengin New Zealand ah Assemblies of God khang peuhmah hi. Pentecostal biakna lian pen Aotearoa ah hong pianlawh hi. Kum 1975 a Associated Pentecostal Churches of New Zealand a phuankhia lakah AGNZ kihel hi. Tu in Pawlpi 700 val bang phata hi.\nSamoa ah Assemblies of God pawlpi kum 1928 in ding hi. Kipawlna kician tak Sāmoan Assemblies of God Fellowship nei uh hi. Tua nuaiah pawlpi 530 leh mimal 97,000 kiim bang om hi. Samoa gam AG pawlpi ten midang bangloin amau ngeina luite paikhia uh hi. Khasiangtho tawh ki tuiphumna leh kamtuam pauna thupisak mah mah uh hi. Kum 1976 pan in Pastor Max Haleck Jr in makaih hi. Kum 2006 pan Dr. Samani Pulepule in makaih to leu leu hi. Kum 2011 panin Pastor Onesemo Pulepule in makaih kik hi.\nHih a tunga te banah Fiji, Kiribati, Marshall Islands, Micronesia, Solomon Islands, Nauru, Papua New Guinea,Tonga, Tuvalu, Vanuatu khawngah zong AG pawlpi om hi.\nAfrica gamah AG pen kum zalom 20 hunlai mah in kipan hi. Azusa Street Revival khit kum nih ciangin Pentecostal missionary masa pen 14 May 1908 in Cape Town, South Africa tung hi. Kum 1925 ciang AG pawlpi kip takin ding ta hi. A tungin mikang missionary te’ kikhopna hizaw pian hi.Kum 1936 ciang AG pawlpi ah mivom te hong tamzaw ta hi.\nGhana gamah USA AG pan missionary Rev. Lloyd leh Margaret Shirer te kum 1931 in va tung uh hi. Nasem ding a lak masak pen uh Ms. Beulah Buchhwalter leh Guy Hickok tawh Yendi ah AG pawlpi phuan pah uh hi. A sawt loin Florence Blossom, Henry Garlock, Eric Johnson leh Thelma Godwin ten zong va pawl uh hi. Tua hunlai missionary te citak mah mah uh a haksatnaten lungkiasak zolo hi. Bushwalker leh Guy Hickock kum 1942 in missionary field ah si uh hi. Kum 1935 in Tamale leh Walewale ah pawlpi branch hong uh hi. Kum 1937 ciang Bawku ah pawlpi ding kik leu leu hi. Kum 1939 ciangin Mamprusi lak pan khristian a suak masa pen Bro. Bma Mahama khristian suak hi. Tualsung mi aki tuiphum masa pen Rev. Edward Adutwum ahi hi. Kum 1942 in kitui phum hi. Aman a tungin Pharmacist sem in tua khitciang Pastor leh pawlpi General Secretary sem hi.\nMissioanry te Ghana gam a tun ciangun a sep ding uh pen Pasian’ thu tangko hi. Mite genthei in natna tam banah lai a siamloh lam mukhia uh hi. Tua tak ciangin laihilh in nasepzia ding natawm sinsak uh hi. A cidam nangun damdawi (zatui+zatang) hawm uh hi. Kum 1948 in Ghana gama Assembly of God clinic masa pen Saboba ah missionary ten hong hi. Clinic a masa pen nihna zong kum 1950 in Nakpanduri ah kihong hi. A thumna clinic (Maternity Clinic) pen Walewale ah Vivian Smith in hong hi.\nGhana AG Bible School masa pen kum 1950 in Kumbungu ah Rev. Fur Thomas makaihna tawh kihong hi. Graduate sangnaupang masa; Rev. Bewini, Agbango, Elisha Akurugu, Alo Joshua Kabba leh Alhassan ten kum 1951 in pastoral training zo uh hi. Winifred Mullings bang hih mun pan sang a man ciang Missionary kuan hi. Tua khitciang Northern Ghana Bible Institute ah Dean sem lai hi. Hun bangtan hiam khitciangin Southern Ghana Bible Insitute zong Kumasi ah kihong hi. A nungciangin Saltpond ah kisuan hi. Kum 1988 ciangin Bible school a thumna dingin Mid Ghana Bible School Kumasi ah kihong hi. Rev. David Vespa Ghana ah missionary 1966 pan 2006 dong a seem pa pen Principal masa ahi hi.\nAndersons in laikhetna Tamale ah zat dingin piakhia hi. Tua panin Assemblies of God Literature Centre (AGLC), Accra ah kiphuan hi. Rev. E.L Phillips in kum 1970 in Pasian’ kiangah aapna nei hi. Tua literature Centre panin kum 1973 in New Testament Dagomba version tawh khen uh hi. A tei(paulet) pen Rev. H.S Lehman te nupa leh tualsungmi Pastor Daniel Wumbee ahi uh hi. Vacation Bible school zong a lunglutte adingin kum 1959 in hong uh hi.\nKum 1980 in Ghana Literature Outlet (GLO), Accra ah din uh hi. A nung ciangin Assemblies Booksop Limited (AGBL) ci-in khek uh hi. Tun Koforidua, Kumasi leh Tamale ah branch nei hi. Kum 1959 in Ghana AG pawlpi ten “Ghana Evangel” thukizakna hawmkhia uh hi. Lai siangtho galsinna International Correspondence Institute (ICI) zong kum 1970 in phuan uh hi. Tun Global University ci-in a min khek uh hi. Radio ministry ‘Bible Time’ zong kum 1968 panin nei uh hi. Radio programe tungtawn in Pasian thu nasia takin tangko uh hi. Official General Council meeting masa pen kum 1964 in nei uh hi. Tua ma siah Northern leh Southern council kituam khen uh hi.\nMalawi gamah July ni 4, 1947 bek in AG missionary te lut uh hi. Hih missionary te pen mikang hilo Tanzania leh South Africa mivomte ahi uh hi. Kum 1960 in Annual Conference masa pen nei thei uh hi. Tua ah makai kiteel in missionary te mah in ngah lai hi. Kum 1962 ciangin amau Malawi mi Rev. Gideon Bomba General Superintendent dingin kiteel hi. Kum 1964, April 27 in official in pawlpi registered uh hi. Kum 28 sung(1966 -1980) Malawi AG district thumah kikhen hi. Tuate Southern District, Central District leh Northern district ahi hi. District kivaipuakna zong District Superintendent te khutah om hi. Rev. Gideon Bomba in Malawi AG kum sawm leh sagih sung makaih hi. Kum 1979 ciangin Rev. Maxwell in makaihto hi. Tuakhit ciang Rev. Chapola in kum sawm sung General Superintendent sem hi. Kum 1989 pani Rev. Dr. Lazarus Chakwera in sem kik hi. Aman kum sawm nih leh khat sung bang sem ta hi. Malawi gamsung district khempeuh ah AG pawlpi om hi. Pastor bek bek zong 500 bang pha uh hi. Assemblies of God School of Theology (AGST) zong nei uh hi. Kum 2004 in kipawlna min “Assemblies of God in Malawi” pen “Malawi Assemblies of God” tawh laih uh hi. “General Superintendent” zong “President” ci-in kheel uh hi. Bang hang hiam cih leh “Superintendent” pen police rank ahihmanin ko police tawh kinial nuam kei ung ci uh hi.\nKenya ah kum 1912 in Pentecostal missionary masa pen Finland pan tung hi. Kum 1918 ciangin North American pan in Pentecostal Assemblies of Canada ten zong missionary puak uh hi. Pawlpi dingin tua pen kum 1965 akipan Pentecostal Assemblies of God kici hi. Independence khit kum 1963 ciang tualsungah pawlpi hong khang mah mah hi. Foreign missionary tampi hong tun beh lai uh hi. Kum 1967 ciangin American pentecostal Dale Brown in Kenya Assemblies of God phuan hi. Kum 1972 ciangin Assemblies of God, USA tawh kizom uh hi. Kenyan Pentecostal Assemblies of God (PAG) nuaiah tu in pawlpi 2,000 bang om hi. Nairobi khuapi bekah zong AG mi leh sa 15,000 bang om hi. Kum 1990 a survey kibawlna pan in Nairobi khua sungah Assemblies of God pawlpi khang pen cih kimukhia hi. Kum khat in 38% in khang uh hi. Pan Africa Christian College (PACC) sang hoih mah mah nei uh hi. Tua nuaiah Christian Religious Awareness for Teachers (CREATE) kici programe kician takin om hi.\nMauritius gamah kum 1967 in AG biakna kipan hi. A pankhia pen Mr. Aime Cizeron te nupa ahi hi. Amau pen France gam pana Mauritius ah missionary a pai ahi uh hi. Meeting masa pen bang Beau Basin khua Municipal Hall ah nei uh a, mi tawmcik bek pai thei hi. Ahizongin Pasian in nalamdang semin cina te dam hi. A zing ciangin a paikhawm mi tam semsem hi. Kaal khatin nihvei khawng kimuh khopna nei zel uh hi. A sawtlo in a kikhopna uh ah tan awn lo uh hi. Mi tampi ten dam nuamin a pua lamah ngak uh hi. Tuaciang in Pasian in amau ading mun pia hi. Tua pen Rose Hill,Port Louis khua hi in Mauritius gamah a khuapi thumna hi. Tua ah crusade khawng a bawl ciangun khat veivei kikhawm 7,000 bang pha thei uh hi. Kum 1967 October leh kum 1972 may kikal in pawlpi sagih (7) ding man hi. Tu in Mauritius gambup ah AG pawlpi 120 om hi. Mauritius gam mipi za ah guk (6%) pen AG ahi uh hi.\nNigeria gamah Pentecostal thu-um mite kipawlna ‘General Council of the Assemblies of God, Nigeria’ pen leitunga pentecostal kipawlna lakah a lian pen pawl ahi hi. A headquarter uh Enugu, Enugu state ah om hi. Nigeria gamah Assembly of God pawlpi 14,300 leh mipi 2.6 million val pha uh hi.\nEgypt gamah kum 1920 kiim in AG biakna kipan hi. Member 1,00,000 bang pha uh hi.\nA tunga gamte banah Africa gamsunga AG pawlpi omnate; Angola, Benin, Botswana, Burkina Faso, Burundi, Cameroon, Cape Verde, Congo, Egypt, Equatorial Guinea, Ethiopia, Gabon, Ghana, Guinea, Kenya, Lesotho, Liberia, Madagascar, Morocco, Mozambique, Namibia, Rwanda, Senegal, Swaziland, Tanzania, Togo, Uganda, Zambia, Zimbabwe etc.\nKum zalom 20 na kiim in American pan AG te Asia continent sung gam tuam tuam ah missionary hong kuan uh hi. South east Asia leh Far east khawng bek thamlo in middle east leh mundang gam tuam tuamah AG pawlpi phut uh hi.\nIndia gamah Pentecostal upna khaici hong tuh masa pen missionary George Burg ahi hi. Amah pen German suan ahi hi. Kum 1901 in India ah hong pai in Bangalore ah ki busa in South India ah nasem hi. Kum 1908 ciang United States ah ciah kik hi. United states ah a ciah sungin Azusa Street Mission ah kha baptized na leh kamtuam khawng va ngah hi. Tua kum mah in India gam Bangalore ah hong kileh kik hi. A seppih Anglo Indian evangelist Charles Cummins in zong Burg tungtawn in Pentecostal upna hong nei hi. Burg nasepna ah Cummins pen hong kizang thei mah mah hi. Amaute gel kizui in Bangalore leh Travancore khawngah gospel pai uh hi. United states ah a va ciah kik ciangin Robert F. Cook tawh va kimu kha uh hi. Tuapa pen kum 1908 Azusa Street Revival ah aki bual khinsa khat hi. Burg in Los Angeles a Camp meetingah India gamah evangelist kitangsam cih thu a gen ciangin Robert F. Cook lunglut pah lian hi. Kum 1913 ciangin azi Anna tawh India gamah “Faith missionary” min tawh hong kuan khia uh hi. A tanute nih Blossom leh Dorothy zong tawnpih uh hi. Bangalore ah om in Burg nasep huh uh hi. Kum 1919 in Cook Assemly of God ah kipia in kum sawm sung phial tua laiah nasem hi.\nIndia gamah Assembly of God(AG) min tak tak tawh missionary hong kuan masa pen bel Mrs. Mary Chapman hi. Kum 1914 in tembaw tawh Chennai hong tung hi. Kum 1935 kiim a Cannonore Mission’ field a sem Ms. Constance Swinfen Eady zong India ah AG a dinkhiat nangin mi thupi khat hi. Cannonore ah meeting khawng neihpih in biak piak nang mun khawng a vaihawm khitciangin Bangalore ah kisuan hi. Kum 1935 mah in Bangalore ah First Assembly of God Church piang hi. Revival meeting kum1947 in om hi. Pawlpi a din cil in English service hi a mi 35 pan 50 kikal khawng bek pha uh hi. Cecil M.Good pawlpi keem dingin zawn hi. Kum1947 -1951 sung Rev Good leh azi in pawlpi a khan nangin nasem uh hi. India mi lak pan AG pawlpi ah a lut masa pen Bro. Shuddhappa te innkuan hi. Kum 1950 kiim pan in India gam mun tuam tuam ah AG hong ding hi. Chennai a New Life Assembly of God (NLAG) bang pawlpi lian mah mah khat hong suak hi. Member 40,000 bang pha uh hi. Senior Pastor Dr. David Mohan ahi hi. Secundarabad AG khat zong member 6,000 val pha hi.\nAssembly of God of India kipawlna pen World Assemblies of God Fellowship ah member khat ahi hi. Assembly of God India nuaiah pawlpi 8,000 om hi. Bangalore ah Assembly of God College nei uh hi. Kum 2011 AG World Congress, AG makaite’ kimuhkhawpna zong AGI ten zindo uh hi. Dr. D.Mohan, Chennai khuapi a New Life Assembly of God Pastor pen Assemby of God India ah General Superintendent ahi hi. Assemblies of God India nuaiah Association thum om hi tuate; South India Assemblies of God, Assemblies of God of North India, Assemblies of God of East India ahi hi.\nVietnam gam Cao Tan phat ah kum 1970 in Don Warren leh a zi in tagah kepna hong uh hi. Tua panin UA AG kiangah huhna ngen uh hi. Kum 1971 ciangin USA pan AG missionary te Vietnamah kisawl hi. Kum 1972 in pawlpi masa pen Vungtau ah ding hi. Tua khua mahah kum 1973 ciangin Glen Stafford in Bible School hong hi. Tua kum july kha in South Vietnamese kumpi in recognized hi. A General Superintendent masa pen uh John Hurston ahi hi. Amah pen American missionay hi. Central office zong Saigon ah lam uh hi. Kum 1975 ciangin mimal 10,000 pan 15,000 ah khangto uh hi. Kum 1988 – 1998 sung Tran Paul Ali in General Secretary sem hi. General Council masa pen kum 1989 in nei uh hi. Kum 2009 october kha in pawlpi in kumpi’ theihpihna ngah hi. Tua khit kum 2010 october 20 in general council nei kik uh hi. Kipawlna Assemblies of God in Vietnam (AGVN) nei uh hi. Hih pen World Assemblies of God Fellowship ah zong affiliated member khat hi. Kum 2009 in pawlpi mi 40,000 bang pha khin uh hi.\nPhillippines gamah AG biakna kum 1920 hunlai in lut khin hi. United States of America gam Assemblies of God kipawlna panin Benjamin H. Caudle leh azi kum 1926 in Phillippines tung uh hi. Amau pen AG missionary Phillippines gamah aki sawl masa pen ahi uh hi. Convention masa pen kum 1941 in Nicolas, Villasis, Pangasinan ah kinei hi. Kum 1941in Bethel Bible Institute Baguio khuapi ah hong uh hi. Northern Luzon a Mountain Province ah Missionary a sem Elva Vanderbout makaihna tawh kum 1951 in Cebu khuapi ah Immanuel Bible Institute kihong kik hi. Kum 1953 ciangin Bethesda Children’s Home kihong leu leu hi. Kum 14 sung Assemblies of God USA ten a awp khitciangun amau leh amau ki uk uh hi. Rodrigo C. Esperanza pen PGCAG ah General Superintendent masa pen ahi hi. The Philippines General Council of the Assemblies of God (PGCAG) pen Phillippines gama AG te kipawlkhawmna hi. Kum 1953 in kiphuan hi in Pawlpi 3600 om hi.\nKorea gamah kum 1953 in Korean AG pawlpi masa kiphut hi. Kum 1957 ciangin Huh Heong pen Korean chair person masa pen hong hito hi. Kum 1958 ciangin David Yonggi Cho in tua Yoido Full Gospel Church kici phuan hi. Kum 1988 in Yoido Full Gospel Church pen leitunga pawlpi lian pen in kiciamteh hi. South Korea a om hi a tua hunin member 500,000 val pha uh hi. Kum 1980 ciangin Korea gamah AG pen protestant pawlpi khempeuh lakah a lian pen hong suak hi. David Yonggi Cho pawlpi Yoido Full Gospel Church pen khang sem sem in kum 2007 in member 10,00,000 pha ta uh hi.\nTaiwan gamah kum 1920 kiim in American missionary Simpton in nasem hi. A sawt lo in Taipei, Taichung, Tainan leh Kaohsiung te ah pawlpi ding hi. Taichung bangah Bible School bawl uh hi. Tun Taipei ah zong correspondence a sintheihna AG school om hi. Radio ministries zong Swaggart in phuan hi. Kum 1952 in Assemblies of God Taiwan kipawlna ding hi. Taiwan gama om pentecostal upna neite kikhopna hi pen mai hi. Sen(chinese) pawlpi hi-in USA pan missionary te phuhkhiat ahi hi.\nChina gam nitumna lam leh Tibet ah kum 1920 kiim in US AG missionary Victor Plymire leh a lawm ten nasem uh hi. Kum 1933 in China gam mun 26 ah missionary 67 ten nasem uh hi. Missionary ten tualsung mite zong nasem dingin la uh hi. Chinese mi 155 nasem huh dingin la thei uh hi. Kum 1945 ciang missioanry ten pawlpi 145 bang phut dingin ngimna nei uh hi. Ahihhangin kum 1952 ciangin pawlpi phutzo an uh hi.\nJapan gamah Assemblies of God, United States of America pana missionary a tung masa pen Juergensen ahi hi. Kum 1914 kiim in Japan va tung thei hi. Japan Assemblies of God pen kum 1949 in piang hi. A tungin member tawmcik bek pha uh hi. World Assembly of God Fellowship ah member khat ahi uh hi. Pawlpi 211 lah Pawlpi mi 10,766 pha uh hi. Japan Evangelllical Association ah zong member khat ahi hi.\nKuwait gamah kum 1974 in AG pawlpi ding pan hi. Amau pen South India Malayalam district Council AG te tawh kizom uh hi. Pastor masa pawlkhat Pr.M.P.Philip, Pr.Varghese Samuel, Pr. C.Y. Thankachan, Pr.Thomas Mathew, Pr. P C Daniel, Pr. P. K. Johnson leh executives masate Br.Babykutty Abraham, Br.P.M Mathew, Br.A.K Kurian, Br.V.C John, Br.Binoy Mathew hi uh hi.\nIran gama Assemblies of God Kipawlna pen Jama'at-e Rabbani kici hi. A munpi Tehran khuapiah om hi. Iran gama AG zaah sawmgiat(80%) bang pen Muslim pana khristian suak ahi uh hi. Biakna ah Persian leh Armenian pau zang uh hi.\nA tunga gens ate banah Asia continent huam sunga AG pawlpi omna gamte; Bahrain, Bangladesh, Cambodia, HongKong, Indonesia, Iran, Israel, Kazakhstan, Kuwait, Malaysia, Myanmar (Burma), Pakistan, Russia, Singapore, Sri Lanka,Taiwan,Tajikistan,Thailand, United Arab Emirates, Vietnam etc.\nAssemblies of God pawlpi a din cilin member 300 bek pha mahleh Pasian’ hehpihna tawh khangto semsem hi. Tu in Pentecostal pawlpi lian pen ahih banah leitunga pawlpi khangto pen ahi hi. Kum 2006 Assemblies of God World Missions Research Office report ah nisim in AG member 5,000 in kibehlap den ci hi. Leitung bupah AG pawlpi member pen 64 millions bang val ta hi. AG Pawlpi (church) zong leitung bup ah 3,12,048 bang val lai hi. Leitung gam 212 ah AG pawlpi om hi. Leitung gam tuamtuam lak pan Brazil ah AG tam pen hi. Assemblies of God pawlpi pen kum 1947 a World Pentecostal Conference ah kihel hi. Pentecostal Fellowship of North America 1948 kumin zong kihel in AG pawlpi mi J.R.Flower bang Constitution bawl dingin kiseh hi. Kum 1999 tak ciangin Assemblies of God pawlpi pen Pentecostal pawlpi lian pen hi ta hi. Kum 2009 in leitungbupah AG member 63 million leh pawlpi 346,108 om hi.\nKum 1988 in Assemblies of God pawlpi National Fellowship tuamtuam ten “World Pentecostal Assemblies of God Fellowship” phuan uh hi. Hih bang kipawlna hong piankhiat theihna dinga mapang pen Dr.J.Philip Hogan ahi hi. Amah pen United States Assemblies of God a ‘Division of Foreign Missions’ ah Executive director lui ahi hi. Hih Fellowship ah amah Dr.Hogan Chairman masa pen hipah hi. Kum 1992 ciangin Rev. David Yonggi Cho, Chairman dingin ki teelcing hi. Kum 1993 ciangin Fellowship min kikhek in World Assemblies of God Fellowship kici hi. World Assemblies of God Fellowship nuaiah fellowship 150 val om hi. World Assemblies of God Fellowship in a tum bulpi pen Pasian’ thupiakte zuih ding ahi hi. Hun tomno sungin khang mangthang tampi mat sawm uh hi. Gupkhiatna thu a za nailo ten a zaak theih nang vaihawm uh hi. Tuabang nasem dingin mite huh ding sawm uh hi. Kum 2000 ciangin Cho a khek dingin Thomas E.Trask ki teelcing hi. Kum 2008 in Lisbon, Portugal a World Congress zatna ah George O.Wood, Chairman dingin kiteel hi. Amah pen United States Assemblies of God ah General Superintendent ahi hi. Kum 2011 in World AG Congress, Chennai a zatna ah D.Mohan, Vice Chairman dingin kiteel hi. Amah pen All India Assemblies of God ah General Superintendent ahi hi. World Assemblies of God Fellowship (WAGF) pen leitunga Khristian te kipawlna lak pan a lian pen gukna(6) ahi hi. Nasem vekpi pen 3,00,000 bang pha sam hi. Kum 2005 in International Fellowship ten Bible School 859 nei uh hi. AG General Council in gamdangah missionary 2,691 khahkhia uh hi.\nBarrett, David(2001) : “World Christian Encyclopedia” Oxford University Press: London,Table 1-5, pages 16–18\nBlumhofer, Edith L. Restoring the Faith (1993):”The Assemblies of God, Pentecostalism, and American Culture“University of Illinois Press, Urbana.\nCrowe, Terrence Robert (1993): “Pentecostal Unity: Recurring Frustration and Enduring Hopes”282 pp.\nEdith L. Blumhofer(1993) : “Restoring the Faith: The Assemblies of God, Pentecostalism, and American Culture” Urbana, IL: University of Illinois Press, 116.\nE. N. Bell(1914) : “General Convention of Pentecostal Saints and Churches of God in Christ” Hot Springs, Arkansas\nJay Beaman(1989): “Pentecostal Pacifism: The Origin, Development, and Rejection of Pacific Belief Among the Pentecostals” (Hillsboro, KS: Mennonite Brethren Historical Society\nMcGee, Gary B(1997): “ People of the Spirit: The Assemblies of God” Spring-field, Mo.: Gospel Publishing House.\nMelvin L. Hodges(1977) : “A Theology of the Church and its Mission: A Pentecostal Perspective”Springfield, MO: Gospel Publishing House, 132.\nPoloma, Margaret M(1989): “ The Assemblies of God at the Crossroads: Charisma and Institutional Dilemmas” 309 pp.\nSource ; http://thangpinaulak.blogspot.com/ Posted 6th March by Thangpi Naulak.\nBiakna Pawlpi Random Posts Taangthu\nItem Reviewed: ASSEMBLIES OF GOD (AG) PAWLPI TANGTHU Description: Rating: 5 Reviewed By: Cinpu Zomi